CELEX: 31994D0914
Language: el
Date: 1994-12-15 00:00:00
Title: 94/914/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μεταφορών (1994-1998)

Avis juridique important

|

31994D0914

94/914/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μεταφορών (1994-1998)  

Επίσημη Εφημερίδα αριθ. L 361 της 31/12/1994 σ. 0056 - 0076 Φινλανδική ειδική έκδοση: Κεφάλαιο 7 τόμος 6 σ. 0003  Σουηδική ειδική έκδοση: Κεφάλαιο 7 τόμος 6 σ. 0003 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μεταφορών (1994-1998) (94/914/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ  ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Θ παράγραφος 4,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 1110/94/ΕΚ (4), θέσπισαν το τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας, τεχνολογικής ανάπτυξης και επίδειξης (καλούμενων στο εξής  ΕΤΑ) για τη χρονική περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα των μεταφορών- ότι η παρούσα απόφαση λαμβάνει υπόψη την αιτιολόγηση που περιέχεται στο προοίμιο της παραπάνω απόφασης- ότι το άρθρο 130 Θ παράγραφος 3 της συνθήκης προβλέπει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο καθεμιάς από τις δράσεις που το απαρτίζουν και ότι σε κάθε ειδικό πρόγραμμα διευκρινίζονται οι  λεπτομέρειες της υλοποίησής του, καθορίζεται η διάρκειά του και προβλέπονται τα σχετικά μέσα που κρίνονται απαραίτητα- ότι το ποσό που κρίνεται αναγκαίο για την εκτέλεση του παρόντος προγράμματος ανέρχεται σε 240 εκατομμύρια Ecu- ότι οι πιστώσεις για κάθε οικονομικό έτος θα καθοριστούν από την αρμόδια για τον προϋπολογισμό αρχή, με την επιφύλαξη της διαθεσιμότητας των  πόρων στα πλαίσια των δημοσιονομικών προοπτικών και των όρων που εκτίθενται στο άρθρο 1 παράγραφος 3 της απόφασης αριθ. 1110/94/ΕΚ- ότι το παρόν πρόγραμμα μπορεί να συμβάλει σημαντικά στην τόνωση της οικονομίας, την ενίσχυση της ανταγωνιστικότητας και την ανάπτυξη της απασχόλησης στην Κοινότητα, όπως αναφέρεται στο Λευκό Βιβλίο για την "Ανάπτυξη, την ανταγωνιστικότητα και την  απασχόληση"- ότι η ανάπτυξη των διευρωπαϊκών δικτύων μεταφορών, που διευκολύνει την πρόσβαση στα δίκτυα, τη διασύνδεση και τη διαλειτουργικότητά τους, θα αποτελέσει καθοριστικό παράγοντα συμβολής στη δημιουργία ανοικτής και ανταγωνιστικής αγοράς- ότι οι ερευνητικές  δραστηριότητες πρέπει να επικεντρωθούν στις αναγκαίες συνθήκες για τη διαλειτουργικότητα και τη διασύνδεση των δικτύων, με γνώμονα κυρίως το συνδυασμό μεταφορικών μέσων και τις δυνατότητες πρόσβασης- ότι το παρόν πρόγραμμα θα πρέπει να ευνοήσει την ανάπτυξη, την ολοκλήρωση και τη διαχείριση αποτελεσματικότερου και ασφαλέστερου συστήματος μεταφορών, που να σέβεται το περιβάλλον και την ποιότητα της ζωής, για να προαχθεί η μακροπρόθεσμα βιώσιμη  κινητικότητα ανθρώπων και αγαθών- ότι, προκειμένου ένα βελτιωμένο σύστημα μεταφορών να είναι συμβατό με το στόχο της βελτίωσης της καλυτέρευσης της ποιότητας της ζωής, η σχετική έρευνα θα πρέπει να περιλαμβάνει προβληματισμούς για την πολιτική στον τομέα της περιφερειακής, της  οικιστικής και της πολεοδομικής πολιτικής- ότι οι ερευνητικές δραστηριότητες για την κοινή πολιτική μεταφορών πρέπει να εστιαστούν από πλευράς ευρωπαϊκής στρατηγικής στην κατάρτιση μοντέλων και σεναρίων για τις μεταφορές, με σκοπό να γίνουν πληρέστερα κατανοητές η ζήτηση των μεταφορών και οι  επιπτώσεις των συστημάτων μεταφορών στη Ευρώπη- ότι στις δραστηριότητες ΕΤΑ πρέπει να εφαρμοστεί συστηματική και ολοκληρωτική προσέγγιση, στην οποία πρέπει να ληφθούν υπόψη οι στρατηγικές κατευθύνσεις της κοινής πολιτικής μεταφορών και τα αποτελέσματα της έρευνας που έχει ως αντικείμενο τα υπόλοιπα  θέματα της πρώτης δράσης, ώστε να εξευρεθούν ειδικές λύσεις με δυνατότητα εφαρμογής στον κλάδο των μεταφορών- ότι η έρευνα στο συγκεκριμένο τομέα θα καλύψει κατά κύριο λόγο τον προσδιορισμό των αναγκών, των οποίων η ικανοποίηση απαιτεί νέες τεχνολογίες, καθώς και την αξιολόγηση, την ενοποίηση και το συνολικό έλεγχο καταλληλότητας των νέων τεχνολογικών  καινοτομιών- ότι, επιπλέον, η έρευνα αυτή θα πρέπει να αποδώσει ιδιαίτερη προσοχή στην εργονομία και στον ανθρώπινο παράγοντα στο πλαίσιο της λειτουργίας καθώς και στον καθορισμό εναρμονισμένης νέας μεθοδολογίας για την εκτίμηση των συνολικών επιπτώσεων των  συστημάτων μεταφορεών- ότι το περιεχόμενο του τετάρτου προγράμματος-πλαισίου κοινοτικών δράσεων ΕΤΑ καθορίστηκε με βάση την αρχή της επικουρικότητας- ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την αρχή  αυτή στον τομέα των μεταφορών- ότι η απόφαση αριθ. 1110/94/ΕΚ προβλέπει ότι η κοινοτική δράση δικαιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας, καθώς και στην προώθηση της αρμονικής ανάπτυξης στο σύνολό της,  χωρίς να θίγεται ο στόχος της επιστημονικής και τεχνικής ποιότητας- ότι το παρόν πρόγραμμα αποσκοπεί στο να συντελέσει στην επίτευξη αυτών των σκοπών- ότι η Κοινότητα πρέπει να υποστηρίζει μόνο δράσεις ΕΤΑ υψηλής ποιότητας- ότι για το παρόν ειδικό πρόγραμμα ισχύουν οι κανόνες συμμετοχής των επιχειρήσεων, ερευνητικών κέντρων, συμπεριλαμβανομένου του Κοινού Κέντρου Ερευνών (ΚΚΕρ) και πανεπιστημίων, καθώς και οι κανόνες για τη διάδοση των αποτελεσμάτων της έρευνας, οι οποίοι  καθορίζονται με τα μέτρα που προβλέπονται στο άρθρο 130 Ι της συνθήκης- ότι πρέπει να προβλεφθούν μέτρα για την ενθάρρυνση της συμμετοχής των μικρομεσαίων επιχειρήσεων (ΜΜΕ) στο παρόν πρόγραμμα, ιδίως μέσω μέτρων τόνωσης της τεχνολογίας- ότι οι προσπάθειες της Επιτροπής προκειμένου να απλουστευθούν και να επιταχυνθούν οι διαδικασίες υποβολής υποψηφιοτήτων και επιλογής και προκειμένου να καταστούν περισσότερο διαφανείς πρέπει να συνεχιστούν με στόχο τη διευκόλυνση της εφαρμογής του  προγράμματος και των ενεργειών που πρέπει να αναλάβουν οι επιχειρήσεις, κυρίως οι ΜΜΕ, τα ερευνητικά κέντρα και τα πανεπιστήμια για να συμμετάσχουν στην κοινοτική δράση ΕΤΑ- ότι το παρόν πρόγραμμα θα συμβάλει στην ενίσχυση της συνεργίας τόσο μεταξύ των δραστηριοτήτων ΕΤΑ που αναπτύσσουν στον τομέα των μεταφορών τα ερευνητικά κέντρα, τα πανεπιστήμια και οι επιχειρήσεις, ιδίως δε οι ΜΜΕ, των κρατών μελών, όσο και μεταξύ αυτών  και των αντίστοιχων κοινοτικών δραστηριοτήτων ΕΤΑ- ότι θα πρέπει να επιδιωχθεί η ανάπτυξη συνεργιών με τη δεύτερη δράση του προγράμματος-πλαισίου- ότι είναι ίσως σκόπιμο να θεσπιστούν δραστηριότητες διεθνούς συνεργασίας με διεθνείς οργανισμούς και τρίτες χώρες με στόχο την εφαρμογή του παρόντος προγράμματος- ότι, στο πλαίσιο της ευρωπαϊκής συνεργασίας σε θέματα επιστημονικής και τεχνικής έρευνας (Cost), εκτελούνται ήδη πολλές συντονισμένες ενέργειες με αντικείμενο την έρευνα για τις μεταφορές και ότι ορισμένες από τις δραστηριότητες που προβλέπονται στο  παρόν πρόγραμμα μπορούν να αποτελέσουν συνέχεια ή συμπλήρωμα των εν λόγω ενεργειών- ότι το παρόν πρόγραμμα πρέπει επίσης να περιλαμβάνει δραστηριότητες για τη διάδοση και την εκμετάλλευση των αποτελεσμάτων της ΕΤΑ, ιδίως προς τις ΜΜΕ, και κυρίως τις ΜΜΕ των κρατών μελών ή περιφερειών με τη μικρότερη συμμετοχή στο πρόγραμμα, καθώς και  δραστηριότητες για την τόνωση της κινητικότητας και την κατάρτιση ερευνητών στα πλαίσια του παρόντος προγράμματος στο βαθμό που απαιτείται για τη σωστή εκτέλεση του- ότι πρέπει να γίνει ανάλυση των ενδεχόμενων κοινωνικοοικονομικών επιπτώσεων και των τεχνολογικών κινδύνων που συνδέονται με το πρόγραμμα- ότι πρέπει να παρακολουθείται διαρκώς και συστηματικά η πρόοδος της εφαρμογής του παρόντος προγράμματος για να είναι δυνατή η προσαρμογή του, κατά περίπτωση, στις επιστημονικές και τεχνολογικές εξελίξεις στο συγκεκριμένο τομέα- ότι πρέπει να διενεργηθεί  σε εύθετο χρόνο ανεξάρτητη αξιολόγηση της προόδου του παρόντος προγράμματος με σκοπό να συγκεντρωθούν όλα τα στοιχεία εκτίμησης που είναι απαραίτητα για τον καθορισμό των στόχων του πέμπτου προγράμματος-πλαισίου ΕΤΑ- ότι, όταν περατωθεί το πρόγραμμα  αυτό, πρέπει να διενεργηθεί η τελική αξιολόγηση των αποτελεσμάτων του σε σχέση με τους στόχους που καθορίζονται στην παρούσα απόφαση- ότι το ΚΚΕρ δύναται να συμμετέχει σε έμμεσες δράσεις που καλύπτονται από το παρόν πρόγραμμα- ότι ζητήθηκε σχετικά η γνώμη της Επιτροπής Επιστημονικής και Τεχνικής Έρευνας (Crest),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Θεσπίζεται ειδικό πρόγραμμα έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μεταφοροών, το οποίο ορίζεται στο παράρτημα I, για τη χρονική περίοδο από την ημερομηνία θέσπισης της απόφασης έως τις 31  Δεκεμβρίου 1998.   Άρθρο 2  1.  Το ποσό που κρίνεται αναγκαίο για την εκτέλεση του προγράμματος ανέρχεται σε 240 εκατομμύρια Ecu, συμπεριλαμβανομένου ποσοστού 8,3 % κατά μέγιστον για τις δαπάνες προσωπικού και διοικητικής λειτουργίας της Επιτροπής.  2.  Στο παράρτημα II παρατίθεται ενδεικτική κατανομή του ποσού αυτού.  3.  Οι διαθέσιμες για κάθε οικονομικό έτος πιστώσεις καθορίζονται από την αρμόδια για τον προϋπολογισμό αρχή, ανάλογα με τις διαθέσιμες εντός των δημοσιονομικών προοπτικών πιστώσεις και σύμφωνα με τους όρους που προβλέπει το άρθρο 1 παράγραφος 3 της  απόφασης αριθ. 1110/94/ΕΚ, λαμβανομένων των αρχών της χρηστής διαχείρισης που προβλέπονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.   Άρθρο 3  1.  Οι γενικοί κανόνες για τη χρηματοδοτική συμμετοχή της Κοινότητας περιέχονται στο παράρτημα IV της απόφασης αριθ. 1110/94/ΕΚ.  2.  Οι κανόνες για τη συμμετοχή επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπει το άρθρο 130 I της συνθήκης.  3.  Στο παράρτημα III καθορίζονται οι ειδικοί κανόνες εφαρμογής του προγράμματος, οι οποίοι συμπληρώνουν εκείνους που αναφέρονται στις παραγράφους 1 και 2.   Άρθρο 4  1.  Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής του παρόντος προγράμματος, η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, παρακολουθεί διαρκώς και  συστηματικά την πρόοδο στα πλαίσια του προγράμματος σε σχέση με τους στόχους που αναφέρονται στο παράρτημα I, όπως διευρύνθηκαν στο πρόγραμμα εργασιών. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί πόροι εξακολουθούν  να παρακολουθούν τη μεταβαλλόμενη κατάσταση. Με βάση τα αποτελέσματα της παρακολούθησης, υποβάλλει, εφόσον χρειάζεται, προτάσεις για την προσαρμογή ή τη συμπλήρωση του παρόντος προγράμματος.  2.  Προκειμένου να συμβάλει στην αξιολόγηση των κοινοτικών δραστηριοτήτων, όπως απαιτείται από το άρθρο 4 παράγραφος 2 της απόφασης αριθ. 1110/94/ΕΚ, και σύμφωνα με το χρονοδιάγραμμα που προβλέπεται στην εν λόγω παράγραφο, η Επιτροπή αναθέτει σε  ανεξάρτητους ειδικευμένους εμπειρογνώμονες την εξωτερική αξιολόγηση των δραστηριοτήτων που διεξάγονται στα πλαίσια των τομέων που καλύπτονται από το παρόν πρόγραμμα, καθώς και της διαχείρισής- τους κατά την πενταετία που προηγείται της αξιολόγησης  αυτής.  3.  Κατά τη λήξη του παρόντος προγράμματος, η Επιτροπή μεριμνά για τη διενέργεια ανεξάρτητης τελικής αξιολόγησης των επιτευχθέντων αποτελεσμάτων σε σχέση με τους στόχους που καθορίζονται στο παράρτημα III της απόφασης αριθ. 1110/94/ΕΚ και στο παράρτημα  I της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.   Άρθρο 5  1.  Η Επιτροπή καταρτίζει πρόγραμμα εργασιών σύμφωνα με τους στόχους που εκτίθενται στο παράρτημα I και την ενδεικτική χρηματοδοτική κατανομή που εκτίθεται στο παράρτημα II και το αναπροσαρμόζει κατά περίπτωση. Στο εν λόγω πρόγραμμα  καθορίζονται λεπτομερώς:  - οι επιστημονικοί και τεχνολογικοί στόχοι και τα ερευνητικά καθήκοντα,  - το χρονοδιάγραμμα εφαρμογής, συμπεριλαμβανομένων των ημερομηνιών για προκηρύξεις για την υποβολή προτάσεων,  - οι προτεινόμενες χρηματοδοτικές και διαχειριστικές ρυθμίσεις, συμπεριλαμβανομένων ειδικών λεπτομερειών για την εφαρμογή μέτρων τόνωσης τεχνολογίας στις ΜΜΕ και άλλων μέτρων, συμπεριλαμβανομένων των προπαρασκευαστικών, συνοδευτικών και υποστηρικτικών  μέτρων,  - ρυθμίσεις για το συντονισμό με άλλες δραστηριότητες ΕΤΑ που διεξάγονται στον τομέα αυτόν, ιδίως στα πλαίσια άλλων ειδικών προγραμμάτων και, κατά περίπτωση, για την εξασφάλιση της καλύτερης αλληλεπίδρασης με τις δραστηριότητες σε άλλα πλαίσια, όπως το  Eureka και το Cost,  - ρυθμίσεις για τη διάδοση, την προστασία και την εκμετάλλευση των αποτελεσμάτων των δραστηριοτήτων ΕΤΑ που διεξάγονται στα πλαίσια του προγράμματος.  2.  Η Επιτροπή δημοσιεύει προκηρύξεις για την υποβολή προτάσεων σχεδίων με βάση το πρόγραμμα εργασιών.   Άρθρο 6  1.  Υπεύθυνη για την εκτέλεση του προγράμματος είναι η Επιτροπή.  2.  Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή που απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.  3.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος,  αποφασίζει δε με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών  μελών σταθμίζονται σύμφωνα με το προαναφερόμενο άρθρο. Ο πρόεδρος δεν ψηφίζει.  4.  Η Επιτροπή θεσπίζει τα προτεινόμενα μέτρα όταν είναι σύμφωνα με τη γνώμη της επιτροπής.  5.  Όταν τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  6.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.   Άρθρο 7  1.  Η διαδικασία που προβλέπεται στο άρθρο 6 παράγραφοι 2 έως 6 εφαρμόζεται στις ακόλουθες περιπτώσεις:  - για την προετοιμασία και την αναπροσαρμογή του προγράμματος εργασιών που αναφέρεται στο άρθρο 5 παράγραφος 1,  - για το περιεχόμενο των προσκλήσεων για υποβολή προτάσεων και τον καθορισμό των κριτηρίων επιλογής,  - για την αξιολόγηση των δραστηριοτήτων ΕΤΑ που προτείνονται για κοινοτική χρηματοδότηση, καθώς και του ποσού κοινοτικής χρηματοδότησης που κρίνεται αναγκαίο για κάθε δραστηριότητα όταν τούτο ανέρχεται σε 0,4 εκατομμύρια Ecu τουλάχιστον,  - για τυχόν προσαρμογές της ενδεικτικής κατανομής του ποσού, όπως περιέχεται στο παράρτημα II,  - για συγκεκριμένες λεπτομέρειες της χρηματοδοτικής συμμετοχής της Κοινότητας στις διάφορες προβλεπόμενες δραστηριότητες,  - για τα μέτρα και την εντολή καθηκόντων για την αξιολόγηση του προγράμματος,  - για τυχόν παρέκκλιση από τους κανόνες του παραρτήματος III,  - για τη συμμετοχή, σε οποιοδήποτε πρόγραμμα, νομικών προσώπων από τρίτες χώρες και διεθνείς οργανισμούς.  2.  Όταν, σύμφωνα με την τρίτη περίπτωση της παραγράφου 1, το ποσό της κοινοτικής συνδρομής είναι μικρότερο από 0,4 εκατομμύρια Ecu, η Επιτροπή ενημερώνει την επιτροπή για τα σχέδια και το αποτέλεσμα της αξιολόγησής τους.  3.  Η Επιτροπή ενημερώνει τακτικά την επιτροπή σχετικά με την πορεία της εφαρμογής του προγράμματος στο σύνολό του.   Άρθρο 8  Στο παρόν πρόγραμμα μπορούν να συμμετέχουν, σε επιμέρους σχέδια και χωρίς οικονομική υποστήριξη από την Κοινότητα, νομικές οντότητες εγκατεστημένες σε τρίτες χώρες, εφόσον η συμμετοχή αυτή συμβάλλει ουσιαστικά στην εφαρμογή του προγράμματος και  λαμβανομένης υπόψη της αρχής του αμοιβαίου οφέλους.   Άρθρο 9  Η παρούσα απόφαση απευθύνεται στα κράτη μέλη.  Βρυξέλλες, 15 Δεκεμβρίου 1994.  Για το Συμβούλιο Ο Πρόεδρος A. MERKEL  (1) ΕΕ αριθ. C 228 της 17. 8. 1994, σ. 164.(2) ΕΕ αριθ. C 341 της 5. 12. 1994.(3) Γνώμη που διατυπώθηκε στις 14 Σεπτεμβρίου 1994 (δεν δημοσιεύθηκε ακόμη στην Επίσημη Εφημερίδα).(4) ΕΕ αριθ. L 126 της 18. 5. 1994, σ. 1.    ΠΑΡΑΡΤΗΜΑ I   ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ  Το παρόν ειδικό πρόγραμμα αντικατοπτρίζει απόλυτα τις κατευθύνσεις του τετάρτου προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και  τεχνολογικούς στόχους.  Το τμήμα 6 του παραρτήματος III (πρώτη δράση) του εν λόγω προγράμματος-πλαισίου αποτελεί αναπόσπαστο μέρος του παρόντος προγράμματος.   Γενικά  α) Η χάραξη και εφαρμογή της κοινής πολιτικής στον τομέα των μεταφορών απαιτεί έρευνα για τη δημιουργία αποτελεσματικών και αποδοτικών, συναρτήσει του κόστους, δικτύων μεταφορών εμπορευμάτων και επιβατών υπό τις καλύτερες δυνατές περιβαλλοντικές  και κοινονικές συνθήκες και συνθήκες ενεργειακής κατανάλωσης (μακροπροθέσμως βιώσιμη κινητικότητα).  Το παρόν ειδικό ερευνητικό πρόγραμμα αποσκοπεί στη βελτίωση της αποτελεσματικότητας των διαφόρων μέσων μεταφοράς και την επιτάχυνση της ενσωμάτωσής τους σε ευρωπαϊκά δίκτυα μεταφορών, καθώς και στη στήριξη των κοινοτικών πρωτοβουλιών στον τομέα των  μεταφορών τόσο σε εθνικό όσο και σε ευρωπαϊκό επίπεδο.  Στόχος του προγράμματος είναι να συμβάλει στη βελτιστοποίηση των διευρωπαϊκών δικτύων μεταφορών, τη βελτίωση της παραγωγικότητας των μεταφορικών μέσων και των μεμονωμένων επιχειρήσεων, στην αύξηση της ικανότητας ενοποίησης των διαφόρων μεταφορικών  μέσων, τη βελτίωση της πρόσβασης για τους χρήστες και την ανάπτυξη των συνδυασμένων μεταφορών σε αστικό, αγροτικό, περιφερειακό και διευρωπαϊκό επίπεδο.  Στην έρευνα θα δοθεί έμφαση στη βελτιστοποίηση των συστημάτων μεταφορών και, από τη σκοπιά των χρηστών, στη βελτίωση της ασφάλειας, τη μείωση των βλαβερών εκπομπών και την επίτευξη της κοινωνικής αποδοχής των μεταφορών.  Οι υπηρεσίες μεταφορών, συμπεριλαμβανομένων των μεταφορών για ίδιο λογαριασμό και των μεταφορικών μέσων ιδιωτικής χρήσεως, αντιπροσώπευαν το 1991 για την ευρωπαϊκή οικονομία 5,6 εκατομμύρια θέσεις εργασίας και ποσοστό του ΑΕΠ μεταξύ 7 και 8 %, ενώ στο  βιομηχανικό κλάδο του μεταφορικού υλικού απασχολούνταν 2,6 εκατομμύρια εργαζόμενοι.  Η ζήτηση για μεταφορές παρουσίασε θεαματική άνοδο (70 % από το 1970) και αυτή η τάση συνεχίζεται. Η αύξηση αυτή είχε ως αποτέλεσμα αυξημένη κυκλοφοριακή συμφόρηση και αναποτελεσματικότητα. Το συνακόλουθο κόστος για την ευρωπαϊκή οικονομία,  συμπεριλαμβανομένου του κόστους των εγγενών προβλημάτων ασφαλείας των μεταφορικών δραστηριοτήτων, εκτιμάται σε τουλάχιστον 50 δισεκατομμύρια Ecu ετησίως για τις οδικές και σε 4 δισεκατομμύρια Ecu για τις αεροπορικές μεταφορές, με προοπτική να ανέλθει  στα 10 δισεκατομμύρια Ecu μέχρι το έτος 2000.  Οι μεταφορές αποτελούν το δεύτερο κατά σειρά καταναλωτή μη ανανεώσιμων πηγών ενέργειας και, αντίθετα προς τη βιομηχανία και τα νοικοκυριά, η κατανάλωσή του συνεχίζει να αυξάνεται με σταθερό ρυθμό.  Για τους λόγους αυτούς, τα αποτελέσματα των ερευνών για τις μεταφορές έχουν άμεσο και έμμεσο αντίκτυπο στην οικονομία και στην ποιότητα της ζωής στην Κοινότητα.  β) Γενικός στόχος της έρευνας που καλύπτει το παρόν ειδικό πρόγραμμα είναι η συναγωγή προκανονιστικών ή προνομοθετικών συμπερασμάτων, τα οποία θα επιτρέψουν να ενσωματωθούν στον τομέα των μεταφορών νέες πολιτικές επιλογές, μεταξύ άλλων η εφαρμογή νέων  γενικών τεχνολογιών, και να διευκολυνθεί η ανάπτυξη της Ευρωπαϊκής Ένωσης με τη δημιουργία προϋποθέσεων για ένα αποτελεσματικό διευρωπαϊκό σύστημα μεταφορών, συμβατό με τις απαιτήσεις για την ποιιότητα του περιβάλλοντος. Οι ερευνητικές εργασίες που  απαιτούνται για την ενσωμάτωση των δικτύων της Κοινότητας στα δίκτυα της ανατολικής Ευρώπης θα αποτελέσουν επί μέρους τομέα. Το έργο αυτό θα αποτελέσει αντικείμενο συνδυασμένων προσπαθειών με το ειδικό πρόγραμμα έρευνας και τεχνολογικής ανάπτυξης, όπου  περιλαμβάνεται και η επίδειξη, στον τομέα της συνεργασίας με τρίτες χώρες και διεθνείς οργανισμούς.  Η έρευνα αυτή αποσκοπεί στην παροχή πληροφοριών για τις αποφάσεις και στην εκτίμηση των προβλέψιμων επιπτώσεων των διαφόρων πιθανών επιλογών.  Επιβάλλεται να επιτευχθεί κατανόηση της κινητικότητας, πράγμα που θα επιτρέψει την ανάλυση της πιθανής εξέλιξής της. Απαιτούνται επίσης, σε ορισμένες περιπτώσεις, πειραματικές εργασίες που παρέχουν τη δυνατότητα να ελεγχθούν σε πραγματικές συνθήκες τα  πορίσματα περισσότερο θεωρητικών τεχνολογικών μελετών και, κυρίως, τα αποτελέσματα άλλων ειδικών προγραμμάτων. Η μεθοδολογία κατάστρωσης αυτών των πειραματικών εργασιών αποτελεί αναπόσπαστα μέρος της εν λόγω ερευνητικής δράσης, πρέπει δε να επιτρέπει να  επικυρωθεί από κοινωνικοοικονομικής πλευράς το βάσιμο της εισαγωγής νέων τεχνολογιών και, επίσης, να αναπτυχθούν οι τεχνικές προσαρμογές που ενδέχεται να αποδειχθούν απαραίτητες.  Δεδομένων των ανωτέρω, απαιτούνται δύο τύποι προσέγγισης:  - στρατηγική έρευνα για ένα διευρωπαϊκό σύστημα μεταφορών πολλαπλών μέσων,  - εξειδικευμένη έρευνα με αντικείμενο τη βελτιστοποίηση κάθε μεταφορικού μέσου.  Η έρευνα θα καλύψει τον τομέα των συγκοινωνιών και τον τομέα των εμπορευματικών μεταφορών, με ιδιαίτερη προσοχή στην αλληλεξάρτηση της διαχείρισης των αντίστοιχων τύπων κυκλοφοριακής ροής.  Στις δύο αυτές προσεγγίσεις πρέπει να ληφθούν υπόψη:  - τα ζητήματα γενικής πολιτικής όπως: η ποιότητα της ζωής, ο περιφερειακός και ο οικιστικός προγραμματισμός, η ανταγωνιστικότητα, η ασφάλεια, το περιβάλλον, η εξοικονόμηση ενέργειας και η κυκλοφοριακή συμφόρηση (μακροπροθέσμως βιώσιμη κινητικότητα),  - οι διάφορες ανάγκες, φάσματα συνθηκών και αρμοδιοτήτων: σε ευρωπαϊκό, εθνικό, περιφερειακό και αστικό επίπεδο. Θα δοθεί ιδιαίτερη προσοχή στην ανάπτυξη μηχανισμών για την αντιμετώπιση, αφενός μεν, των προβλημάτων πρόσβασης των μεταφορών στις  περιφερειακές περιοχές της Κοινότητας και, αφετέρου, των προβλημάτων διαμετακόμισης στις κεντρικές περιοχές της Κοινότητας.  γ) Οι δυνατότητες που παρέχουν οι βελτιωμένοι οργανωτικοί και εμπορικοί διακανονισμοί, οι νέες τεχνολογίες, η οικονομική ανάπτυξη και οι περιβαλλοντικές βελτιώσεις, θα πρέπει να συμβάλουν στην άρση των φραγμών που χωρίζουν τα διάφορα μέσα μεταφοράς  (καθώς και των φραγμών μεταξύ των μεταφορών και των συστημάτων πληροφοριών και επικοινωνιών).  Η πρώτη προσέγγιση θα εφοδιάσει τις αρχές, τους χρήστες και τη βιομηχανία με τα κατάλληλα μέσα για τη λήψη αποφάσεων τα οποία θα βασίζονται στην έρευνα επί των εξής: μεθοδολογία για τη δημιουργία ευρωπαϊκής βάσης δεδομένων και συστήματος πληροφοριών-  εκπόνηση πιθανών σεναρίων- ανάπτυξη προτύπων και μεθοδολογιών βάσει πολλαπλών κριτηρίων- οικονομία των συστημάτων μεταφορών- οργάνωση και ρύθμιση των συστημάτων μεταφορών- ενσωμάτωση και εφαρμογή νέων τεχνολογιών και βελτιώσεις στον καθορισμό μιας  συνολικής πολιτικής. Αυτά τα μέσα θα επιτρέψουν στις δημόσιες αρχές να προσδιορίσουν τις ανάγκες και τους περιορισμούς ώστε να προσανατολιστούν καταλλήλως οι μελλοντικές ενέργειες που αποσκοπούν στην ικανοποίηση των απαιτήσεων των χρηστών, στα πλαίσια  μιας γενικής πολιτικής χρήσεων της γης. Έχουν ουσιώδη σημασία δεδομένου ότι οι πολιτικές αρχές διαθέτουν μεγάλα ποσά δημόσιου και ιδιωτικού χρήματος για μακροπρόθεσμες επενδύσεις σε σχέδια υποδομής και για την εφαρμογή νέων συστημάτων διαχείρισης και  επικοινωνιών στις υπηρεσίες μεταφορών.  Η δεύτερη προσέγγιση θα εξασφαλίσει, αφενός μεν, την ανάπτυξη συμβατών συστημάτων διαχείρισης για τα μεταφορικά μέσα, απαραίτητο βήμα για να κατοχυρωθούν η διαλειτουργικότητα, η αλληλοσύνδεση καθώς και η πρόσβαση στα δίκτυα, αφετέρου δε, τη βελτίωση της  μεταφορικής ικανότητας, της ασφάλειας, της αξιοπιστίας και της ποιότητας των μεταφορικών υπηρεσιών.  Παράλληλα με την κοινή πολιτική στον τομέα των μεταφορών, η τεχνολογική καινοτομία θα συνοδεύεται από έρευνα σχετικά με την ενσωμάτωση των νέων αυτών τεχνολογιών στις νέες επιχειρησιακές και θεσμικές συνθήκες (σ' αυτές περιλαμβάνονται και εκείνες που  σχετίζονται με τα νέα τεχνολογικά πρότυπα και τους προσανατολισμούς για τα διευρωπαϊκά δίκτυα μεταφορών). Για τη βελτιστοποίηση του διευρωπαϊκού δικτύου θα απαιτηθεί μια νέα και εναρμονισμένη μεθοδολογία για την εκτίμηση των γενικών επιπτώσεων των  μεταφορικών συστημάτων.  Οι δραστηριότητες ΕΤΑ θα διεξαχθούν σε συνεκτικό και συντονισμένο πλαίσιο όπου θα λαμβάνονται υπόψη, με αντίστοιχη ανακοίνωση των απαιτήσεων, οι δραστηριότητες άλλων ειδικών προγραμμάτων του τέταρτου προγράμματος-πλαισίου: εφαρμογές τηλεματικής,  βιομηχανικές τεχνολογίες και τεχνολογίες των υλικών, μη πυρηνικές μορφές ενέργειας και, στο βαθμό που άπτονται των στόχων της κοινής πολιτικής στον τομέα των μεταφορών και προκειμένου να διασφαλίζεται η εσωτερική συνοχή των δραστηριοτήτων αυτού του  προγράμματος, πρότυπα, μετρήσεις και δοκιμές, και περιβάλλον και κλίμα καθώς και στοχοθετημένη κοινωνικοοικονομική έρευνα. Οι εργασίες που αφορούν τις τεχνολογίες γενικής εφαρμογής θα διεξάγονται στο πλαίσιο του εκάστοτε θέματος της πρώτης δράσης και,  επομένως, οι δραστηριότητες επίδειξης θα αφορούν την ενοποίηση και το συστηματικό έλεγχο της εγκυρότητας των σχετικών αποτελεσμάτων μέσω μιας ολοκληρωμένης προσέγγισης για την επίτευξη των στόχων της κοινής πολιτικής μεταφορών και λαμβάνοντας υπόψη και  τις ανάγκες των λιγότερο ανεπτυγμένων περιφερειών.  Η βασική έρευνα θα διεξάγεται στις ενδεδειγμένες περιπτώσεις και θα αποβλέπει ειδικότερα στην κατανόηση της ζήτησης για κινητικότητα καθώς και στην κατανόηση της ανθρώπινης συμπεριφοράς, τόσο των επιβατών όσο και των φορέων του τομέα των μεταφορών.  Αναμένονται συγκεκριμένα αποτελέσματα, βραχυπρόθεσμα και μεσοπρόθεσμα, που θα επιτρέψουν την προσέγγιση κατά ενότητες και τη σταδιακή εφαρμογή των συστημάτων μεταφορών, με παράλληλη διασφάλιση του συντονισμού με το Eureka.  1. ΣΤΡΑΤΗΓΙΚΗ ΕΡΕΥΝΑ ΓΙΑ ΕΝΑ ΔΙΕΥΡΩΠΑΪΚΟ ΔΙΚΤΥΟ ΜΕΤΑΦΟΡΩΝ ΠΟΛΛΑΠΛΩΝ ΜΕΣΩΝ Η έρευνα αυτή αποσκοπεί στην αύξηση της αποτελεσματικότητας του ευρωπαϊκού συστήματος μεταφορών, το οποίο αντιμετωπίζεται ως σύνολο με συνιστώσες του τις μεταφορές με τα διάφορα μεταφορικά μέσα.  Στόχος είναι να μεγιστοποιηθούν οι συνέργειες και οι συμβατότητες του συστήματος ώστε να αναπτυχθεί η διαλειτουργικότητα και η διασύνδεση των διαφόρων μέσων μεταφοράς για την ενσωμάτωσή τους στο διευρωπαϊκό δίκτυο μεταφορών. Αυτό θα επιτευχθεί με την  πλήρη γνώση και κατανόηση του ευρωπαϊκού συστήματος μεταφορών, των επί μέρους στοιχείων του, των μεταξύ τους σχέσεων και εξαρτήσεων, και με τον καθορισμό κατάλληλων δεικτών για τις επιδόσεις. Αυτή η έρευνα θα συμβάλει εν προκειμένω διότι θα παράσχει τα  απαραίτητα στοιχεία για την ανάπτυξη διευρωπαϊκών δικτύων μεταφορών πολλαπλών μέσων, μέσω της κοινωνικοοικονομικής και τεχνολογικής έρευνας που θα δώσει κατευθύνσεις για την ανάπτυξη της κοινής πολιτικής μεταφορών. Στα πλαίσια της κοινωνικοοικονομικής  έρευνας θα μελετηθούν επίσης το νομοθετικό πλαίσιο, οι στόχοι και οι επιπτώσεις των διαφόρων εθνικών πολιτικών στον τομέα των μεταφορών.  Η γνώση αυτή περιλαμβάνει τη διερεύνηση των νέων τεχνολογικών μέσων για τη συλλογή και την επεξεργασία δεδομένων σχετικών με τις ευρωπαϊκές μεταφορές, την κατανόηση των τεχνικών για την κατάρτιση μοντέλων και για την εκπόνηση σεναρίων σχετικών με τις  μεταφορικές ανάγκες, συμπεριλαμβανομένων των μεθοδολογιών για την εκτίμηση των τεχνολογικών καινοτομιών και των νέων εννοιών που αφορούν τις μεταφορές. Θα καταρτιστούν κοινά κριτήρια για την αξιολόγηση της ικανότητας του κάθε μεταφορικού μέσου να  συμβάλει αποτελεσματικά στα διευρωπαϊκά δίκτυα μεταφορών, και για την αξιολόγηση των αποτελεσμάτων και των επιπτώσεων της ιδιωτικοποίησης των μεταφορικών δραστηριοτήτων για τη μελλοντική πολιτική.  Τέλος, αυτές οι εργασίες θα οδηγήσουν στην κατάρτιση πειραματικών προγραμμάτων, όπου συμπεριλαμβάνονται και πρότυπα πειραματικά σχέδια που χρησιμοποιούν την υπάρχουσα υποδομή και τεχνολογικές καινοτομίες.  Η έρευνα υποδιαιρείται σε έξι τομείς μελέτης:   Κατανόηση της κινητικότητας  Η κατανόηση της κινητικότητας (επιβατών και εμπορευμάτων) και των προβλέψιμων εξελίξεών της σε ευρωπαϊκό επίπεδο αποτελεί απαραίτητη προϋπόθεση για τη βελτίωση της ευρωπαϊκής πολιτικής μεταφορών. Θα διεξαχθεί έρευνα στον  τομέα της μεθοδολογίας για την κατάρτιση ευρωπαϊκής βάσης δεδομένων και συστήματος πληροφοριών, η οποία θα είναι κατά το δυνατόν συμβατή με τις υπάρχουσες εθνικές, περιφερειακές ή τοπικές βάσεις δεδομένων. Αυτό το σύστημα πληροφοριών θα επωφεληθεί από  τις νέες τεχνολογίες.  Θα δοθεί ιδιαίτερη προσοχή στον καθορισμό των διαδικασιών για την ενοποίηση των βάσεων που υπάρχουν και για τη χρησιμοποίηση, προς το σκοπό αυτό, παραπροϊόντων των υπαρχόντων ή εν εξελίξει συστημάτων των οποίων ο κύριος προορισμός είναι διαφορετικός  (κεντρική κράτηση θέσεων, οδικές πληροφορίες, ηλεκτρονικά διόδια, υλικοτεχνική υποστήριξη, κινητή τηλεφωνία κ.λπ.). Γενικός στόχος είναι να επιτευχθεί η πρέπουσα συνολική κατανόηση με το χαμηλότερο δυνατό κόστος, με ταυτόχρονο σεβασμό της ιδιωτικής ζωής  των πολιτών και με τρόπο που να επιτρέπει τη διασύνδεση με αναλυτικότερες βάσεις δεδομένων σε πιο αποσυγκεντρωμένα γεωγραφικά επίπεδα. Θα δοθεί ειδική προσοχή στις ροές προς και από την Κοινότητα.  Η παραπάνω βάση δεδομένων προβλέπεται να προβάλει τις αλληλουχίες και τους τύπους κυκλοφοριακών ροών, για τα οποία μπορεί να εξεταστεί το ενδεχόμενο μετάθεσης σε άλλα μεταφορικά μέσα, και να τροφοδοτήσει ένα μοντέλο πρόβλεψης των ροών σε ευρωπαϊκό  επίπεδο, το οποίο θα είναι ευαίσθητο απέναντι στις εναλλακτικές δυνατότητες πολιτικής. Η βάση δεδομένων θα περιλαμβάνει περιβαλλοντικά και οικονομικά στοιχεία ώστε να διευκολύνονται οι μελέτες σχετικά με την αποτελεσματικότητα και τις επιπτώσεις των  μελλοντικών εξελίξεων και των πολιτικών μέτρων. Θα εξεταστεί επίσης το ενδεχόμενο να περιληφθούν στοιχεία για τους όγκους εμπορευμάτων μεταφερόμενων μέσω αγωγών.  Ορισμένες περιφέρειες ή ορισμένοι άξονες μεταφορών της Κοινότητας αντιμετωπίζουν οξύτατα προβλήματα κυκλοφοριακής συμφόρησης. Η μελέτη του ζητήματος αυτού σε ευρωπαϊκή κλίμακα με την εφαρμογή κοινής πολιτικής μεταφορών, αναμένεται να οδηγήσει στην  καλύτερη συνολική χρήση των υπαρχόντων δικτύων. Η διαφοροποίηση των σημείων εισόδου και εξόδου των κυκλοφοριακών ροών επιβατών και εμπορευμάτων φαίνεται ότι αξίζει να διερευνηθεί: η "εξωκοινοτική" βελτιστοποίηση θα μπορούσε να συντελέσει στην  "ενδοκοινοτική" βελτίωση, περιορίζοντας τις διαδρομές στο εσωτερικό της Κοινότητας. Από την άποψη αυτή θα δοθεί ιδιαίτερη προσοχή στις συνέπειες του διευρυνόμενου ανοίγματος της Κοινότητας προς τις χώρες της ανατολικής Ευρώπης καθώς και στην αξιολόγηση  των επιπτώσεων των αλλαγών της κοινωνίας και της παραγωγής των αυξανόμενων περιβαλλοντικών και κοινωνικών πιέσεων και της χρησιμοποίησης νέων τεχνολογιών στη μελλοντική ζήτηση στον τομέα των μεταφορών και στις συνήθειες των ταξιδιών και του εμπορίου.  Ειδικότερα, απαιτείται ανάλυση του τρόπου με τον οποίο ο τόπος προορισμού επηρεάζει την επιλογή του πλέον ενδεδειγμένου μέσου μεταφοράς, ιδίως όταν ο προορισμός απέχει πολύ από τα αστικά κέντρα. Οι προηγούμενες έρευνες με αντικείμενο την παρούσα  κατάσταση ή τη μεσοπρόθεσμη εξέλιξή της πρέπει να συμπληρωθούν με έρευνα για την κατάρτιση μακροπρόθεσμων σεναρίων μελλοντικού σχεδιασμού.   Ανάπτυξη του συνδυασμού μεταφορικών μέσων  Ένα από τα μέσα βελτίωσης του ευρωπαϊκού συστήματος μεταφορών, που θεωρείται ότι παρέχει καλές προοπτικές, συνίσταται στην ανάπτυξη της συνδυασμένης χρήσης και της αλληλοσυμπλήρωσης των διάφορων μεταφορικών  μέσων. Όλες οι σχετικές έρευνες θα αποσκοπούν στον ακριβή προσδιορισμό του πεδίου υπεροχής κάθε μεταφορικού μέσου καθώς και των τεχνολογικών και οργανωτικών συνθηκών για την υλοποίηση αυτής της αλληλοσυμπλήρωσης. Η επιδίωξη της ανάπτυξης του συνδυασμού  και της αλληλοσυμπλήρωσης στηρίζεται στη (συχνά υπονοούμενη) διαπίστωση ότι η σχετική αποτελεσματικότητα των μεταφορικών μέσων διαφέρει ανάλογα με την περιοχή όπου χρησιμοπούνται και τον τύπο της κυκλοφοριακής ροής που εξυπηρετούν. Η έρευνα θα επιδιώξει  να καταστήσει τη διαπίστωση αυτή αντικειμενική, με την ανάπτυξη πολυκριτηριακών μοντέλων και μεθοδολογιών, που θα επιτρέψουν να καθοριστούν οι προϋποθέσεις για την καλύτερη αξιοποίηση κάθε μεταφορικού μέσου. Θα συντελέσει επίσης στη διαμόρφωση  ευρωπαϊκής πολιτικής μεταφορών συμβατής με το στόχο της αειφόρου ανάπτυξης.   Οικονομικά του συστήματος μεταφορών  Το σύστημα μεταφορών αποβλέπει εκ φύσεως στη διευκόλυνση άλλων δραστηριοτήτων (παραγωγή, κατανάλωση, αναψυχή, κ.λπ.) και δεν αποτελεί αυτοσκοπό. Παρ' όλα αυτά επιβαρύνει ολοένα περισσότερο τον οικογενειακό  προϋπολογισμό και την κοινωνία στο σύνολό της. Θα εξεταστεί η σχέση των μεταφορών με αυτές της δραστηριότητες και, ενδεχομένως, θα καταρτιστούν μοντέλα και μεθοδολογίες.  Η επιλογή των νέων υποδομών έχει σοβαρές δημοσιονομικές συνέπειες και μόνιμη επίδραση στην κατανομή των κυκλοφοριακών ροών μεταξύ των μεταφορικών μέσων. Πρόκειται για μια σχεδόν αμετάκλητη πράξη, η οποία πρέπει να συνοδευθεί από όλες τις δυνατές  εγγυήσεις. Η χρηματοδότηση του συστήματος πρέπει να εξασφαλιστεί στο αποδοτικότερο επίπεδο κόστους, κατανέμοντας το βάρος μεταξύ των άμεσα και έμμεσα ωφελουμένων, ώστε οι ατομικές επιλογές να συντείνουν στην επίτευξη ενός άριστου συνολικού  αποτελέσματος. Η ανάπτυξη μεθόδων αξιολόγησης των υποδομών πρέπει να λαμβάνει υπόψη τον παράγοντα της περιφερειακής δυνατότητας πρόσβασης, καθώς και τις οικονομικές, κοινωνικές και περιβαλλοντικές πτυχές.  Τρεις δυνατότητες πρέπει να διερευνηθούν κατά προτεραιότητα: νέες υποδομές, χρηματοδότηση και μεθοδολογίες για την ορθή εκτίμηση του άμεσου και έμμεσου κόστους των μεταφορών. Μαζί με την εξέλιξη του μηχανισμού των τιμών και τις επιτώσεις του  "πραγματικού κόστους" στην κατανομή των μέσων μεταφοράς, θα πρέπει να εξεταστεί το κοινωνικοοικονομικό κόστος και τα οφέλη της κινητικότητας, όπως για παράδειγμα οι επιπτώσεις και η αξιολόγηση της οικονομίας του χρόνου μετακίνησης.  Θα πρέπει επίσης να γίνουν μελέτες σχετικά με τις επιπτώσεις των μέσων φορολογικής πολιτικής.   Οργάνωση του συστήματος και διαλειτουργικότητα  Η εφαρμογή της πολιτικής μεταφορών ενδέχεται να έχει ως αποτέλεσμα τη δημιουργία οργανωτικών προβλημάτων συνδεόμενων με τις τεχνολογικές εξελίξεις και τις θεσμικές αλλαγές. Είναι σκόπιμο να επιδιωχθεί η  βελτίωση της υφιστάμενης οργάνωσης, τηρουμένων των αρχών της επικουρικότητας και του ελεύθερου ανταγωνισμού.  Απαιτείται έρευνα όσον αφορά τη διαλειτουργικότητα των διαφόρων εθνικών συστημάτων για να εξασφαλιστεί η συνέχεια των παρεχόμενων στους χρήστες υπηρεσιών στο σύνολο του ευρωπαϊκού δικτύου. Στόχος της έρευνας θα είναι ο καθορισμός των αναγκαίων συνθηκών  για την εν λόγω διαλειτουργικότητα, με ιδιαίτερη έμφαση στην τυποποίηση.  Η ανάπτυξη συστημάτων πολλαπλών μέσων στις πόλεις αλλάζει τους τύπους κινητικότητας. Επομένως, θα ενθαρρυνθεί η έρευνα που θα αποσκοπεί στην κατάρτιση νέων κριτηρίων για το σχεδιασμό δικτύων δημόσιων συγκοινωνιών και περιφερειακών οδών προκειμένου να  αποφεύγεται η συμφόρηση και οι επιζήμιες επιπτώσεις στις παρυφές των πόλεων.  Τέλος, η εισαγωγή των νέων τεχνολογιών στις μεταφορές και ο εξευρωπαϊσμός της αγοράς θα προκαλέσουν εξελίξεις στις επαγγελματικές πρακτικές. Για το λόγο αυτό, είναι σημαντικό, παράλληλα με την εξέλιξη των δομών, να δημιουργηθεί ένας μηχανισμός για την  επιμόρφωση των εργαζομένων του κλάδου. Για να επιτευχθεί η διαλειτουργικότητα των δικτύων σε ικανοποιητικές συνθήκες, θα πρέπει να υπάρχει ένας βαθμός σύγκλισης συνθηκών εργασίας και επαγγελματικής κατάρτισης.   Ενσωμάτωση νέων τεχνολογιών  Η ενσωμάτωση και η εφαρμογή, στον τομέα των μεταφορών, νέων γενικών τεχνολογιών, όπως για παράδειγμα η χρησιμοποίηση των παγκόσμιων συστημάτων εντοπισμού με δορυφόρο για τη βελτίωση της αποτελεσματικότητας και της ασφάλειας  των δικτύων, παραμένει ζήτημα μείζονος σημασίας. Λαμβάνοντας υπόψη τις εργασίες που διεξάγονται στο πλαίσιο των τεχνολογικών προγραμμάτων, η στρατηγική έρευνα θα ενθαρρύνει την εφαρμογή/μεταφορά επιτυχών τεχνολογικών λύσεων από το ένα μέσο προς το άλλο.  Η προσαρμοσμένη ανάλογα επιστημονική και τεχνική έρευνα θα επιτρέψει, επομένως, να προσδιοριστούν μεταξύ των παραπάνω τεχνολογιών εκείνες που παρέχουν τις καλύτερες προοπτικές, από πλευράς πλήρους αντιστοιχίας των μέσων και διεργασιών προς τους γενικούς  στόχους της ευρωπαϊκής πολιτικής στον τομέα των μεταφορών.   Αξιολόγηση της πολιτικής  Στόχος αυτής της έρευνας είναι η καλύτερη κατανόηση των σχέσεων αιτιότητας μεταξύ των στόχων και των μέσων της πολιτικής μεταφορών, λαμβανομένων υπόψη των πιθανών αντιθέσεων μεταξύ τους. Η διερεύνηση και αξιολόγηση των σεναρίων  συμπεριλαμβάνουν την αξιολόγηση των διαφόρων επιπτώσεων καθώς και την κατάρτιση μοντέλων για την πρόβλεψη των συνεπειών που μπορεί να έχουν οι αλλαγές της κινητικότητας και του συστήματος μεταφορών από κοινωνική (κοινωνικοοικονομική), ενεργειακή και  περιβαλλοντική άποψη και από άποψη ασφαλείας.  Τέλος, η πληρέστερη κατανόηση του ευρωπαϊκού συστήματος μεταφορών και της πιθανής εξέλιξής του πρέπει να επιτρέψει τον εντοπισμό των δυσλειτουργιών που συνεπάγονται τα κυριότερα μειονεκτήματα. Πρέπει να επιχειρηθεί έρευνα που να αποβλέπει στην εξάλειψη  αυτών των δυσλειτουργιών, κυρίως σε σχέση με την εφαρμογή οικονομικών και πολιτικών μέσων που να καλύπτουν τα πεδία τόσο της ανάπτυξης των νέων τεχνολογιών όσο και των θεσμικών, οργανωτικών ή κοινωνικοοικονομικών εξελίξεων.  2. ΒΕΛΤΙΣΤΟΠΟΙΗΣΗ ΤΩΝ ΔΙΚΤΥΩΝ Παράλληλα με τις προηγούμενες έρευνες, που αποσκοπούν στη συνολική βελτιστοποίηση του ευρωπαϊκού συστήματος μεταφορών, είναι σημαντικό να διατηρηθεί μια έντονη ερευνητική προσπάθεια για την εσωτερική βελτιστοποίηση όλων των μεταφορικών μέσων  (αεροπορικές, σιδηροδρομικές, οδικές μεταφορές, αστικές συγκοινωνίες, ποτάμιες και θαλάσσιες μεταφορές) και την ενοποίηση των εν λόγω τύπων μεταφορών (συνδυασμός μεταφορικών μέσων). Σε αυτά τα πλαίσια, θα χρησιμοποιηθούν πλήρως τα αποτελέσματα της  έρευνας που αναλήφθηκε ως μέρος άλλων ειδικών προγραμμάτων και τα οποία θα διαδοθούν για το σκοπό αυτόν. Εξυπακούεται ότι αυτές οι επιμέρους βελτιστοποιήσεις πρέπει να συμβιβάζονται με τη συνολική βελτιστοποίηση, η οποία βεβαίως παραμένει πάντοτε  πρωταρχικός στόχος. Επιβάλλεται να εξουδετερωθούν οι ενδεχόμενες αντιθέσεις μεταξύ της κλαδικής και της συνολικής βελτιστοποίησης στις συνδυασμένες και στις σιδηροδρομικές μεταφορές, και ειδικότερα προκειμένου να εξασφαλισθεί η διαλειτουργικότητα των  υπερεθνικών σιδηροδρομικών δικτύων, τόσο των συμβατικών όσο και των δικτύων υψηλής ταχύτητας (σε υφιστάμενες διαδρομές), διά της βαθμιαίας κατάργησης των τεχνικών, νομικών και λειτουργικών εμποδίων. Η έρευνα θα πρέπει να οδηγήσει στον προσδιορισμό των  λειτουργικών απαιτήσεων για την εφαρμογή ολοκληρωμένων αλυσίδων συνδυασμένων μεταφορών, οι οποίες, στην περίπτωση των περιφερειακών συνδέσεων, χρειάζεται να συμπληρωθούν από μείζονα κομβικά σημεία και περισσότερο διαδεδομένες δομές συνδέσεων. Θα  χρειασθεί να καταρτισθούν πρότυπα σχέδια για την ενσωμάτωση και την αξιολόγηση νέων τεχνολογιών όσον αφορά τις μεταφορτώσεις (μεταφορές εμπορευμάτων) και τις συνδέσεις (μεταφορά επιβατών), τη διαχείριση, την επιτήρηση και την ενημέρωση. Κατ' αυτή την  έννοια η ΕΤΑ θα βασίζεται και θα ενσωματώνει τις υπάρχουσες ή τρέχουσες τεχνολογικές εξελίξεις από άλλα σχέδια ή προγράμματα ΕΤΑ. Θα συμπεριλαμβάνει επίσης τον προσδιορισμό των τεχνολογικών απαιτήσεων καθώς και την ενσωμάτωση και επικύρωση νέων  τεχνολογιών.  Στις συγκεκριμένες έρευνες θα ληφθούν υπόψη τα πεδία διερεύνησης που είναι κοινά για όλα τα μεταφορικά μέσα αλλά απαιτούν εξειδίκευση ανάλογα με τα ιδιαίτερα χαρακτηριστικά του καθένος από αυτά. Στη συνάρτηση αυτών των μεταφορικών μέσων μπορεί να γίνουν  και έρευνες, όπου αυτό ενδείκνυται, σχετικά με τη μεταφορά επικίνδυνων εμπορευμάτων.  2.1. Σιδηροδρομικές μεταφορές Προβλέπονται τέσσερεις δράσεις για την ΕΤΑ στο σιδηροδρομικό τομέα: ανάπτυξη του ευρωπαϊκού συστήματος διαχείρισης της σιδηροδρομικής κυκλοφορίας- ασφάλεια- διαλειτουργικότητα- οικονομικά, οργανωτικά και κοινωνικά θέματα. Η έρευνα πρέπει να ενταχθεί στο  ευρύτερο πλαίσιο των αναγκών και προτιμήσεων των χρηστών των δημόσιων συγκοινωνιών και να λαμβάνει υπόψη τους μεταβαλλόμενους θεσμικούς διακανονισμούς σε ορισμένα κράτη μέλη για την ιδιοκτησία και τη διαχείριση του σιδηροδρομικού συστήματος.  Οι εργασίες θα αποβλέπουν στην εξάλειψη των εμποδίων που παρεμβάλλονται στη συμβατότητα των εθνικών σιδηροδρομικών συστημάτων και, για το σκοπό αυτό, θα πρέπει να προτείνουν τεχνικές και οικονομικές λύσεις ικανές να εξασφαλίσουν τη διαλειτουργικότητα  του σιδηροδρομικού δικτύου ως υποσυστήματος και τμήματος ενός ευρωπαϊκού συστήματος συνδυασμένων μεταφορών. Ομοίως, η πρόσβαση κάθε κράτους μέλους της Κοινότητας στο ευρωπαϊκό δίκτυο υψηλής ταχύτητας θα εκτελεσθεί μέσω οικονομικών και  περιβαλλοντολογικών μελετών σχετικά με τις απαιτούμενες νέες γραμμές, κατά τρόπο ώστε να ολοκληρωθεί αυτή η πρόσβαση με το μέγιστο οικονομικό όφελος και με τις ελάχιστες περιβαλλοντικές επιπτώσεις.  Κατ' αρχάς, ένα από τα ζητήματα προτεραιότητας εξακολουθεί να είναι η συμβατότητα των συστημάτων ελέγχου της σιδηροδρομικής κυκλοφορίας, για την οποία διεξάγεται ήδη έρευνα στο πλαίσιο του προγράμματος Euret. Σκοπός των σχετικών ερευνών είναι η ανάπτυξη  ευρωπαϊκού συστήματος για τη διαχείριση της σιδηροδρομικής κυκλοφορίας καθώς και των κυριότερων λειτουργικών δυνατοτήτων που με ενσωμάτωση των αποτελεσμάτων της έρευνας για τις τεχνολογίες γενικής εφαρμογής, που αναπτύσσονται από άλλα προγράμματα. Οι εν  λόγω έρευνες έχουν αναπτυχθεί με τη συνεργασία των οργανισμών σιδηροδρόμων και της βιομηχανίας και θα λαμβάνουν υπόψη τις ανάγκες των χρηστών.  Οι σχετικές εργασίες θα πρέπει να συνεχιστούν προκειμένου να καταλήξουν στην ανάπτυξη κοινής αρχιτεκτονικής για το ευρωπαϊκό σύστημα διαχείρισης της σιδηροδρομικής κυκλοφορίας. Οι εργασίες αυτές πρέπει απαραιτήτως να φθάσουν στο στάδιο των πρότυπων  πειραματικών σχεδίων ώστε να επικυρωθεί η τεχνολογία μέσω ειδικών εφαρμογών και προγραμμάτων επίδειξης τα οποία θα εγγυώνται τη συμβατότητα των προσφάτως καθορισθέντων συστημάτων, κυρίως μέσω δοκιμών σε σιδηροδρομικές γραμμές εξοπλισμένες με διαφορετικά  εναλλακτικά συστήματα ελέγχου και έλξης.  Σ' αυτό το πλαίσιο, πρέπει να καθοριστούν οι προδιαγραφές του συστήματος και να μελετηθούν οι εργονομικές παράμετροι και ο ανθρώπινος παράγοντας, οι επικοινωνίες και ο σχεδιασμός του εξοπλισμού. Για το λόγο αυτό, θα πρέπει να ληφθούν υπόψη οι διεπαφές  μεταξύ συναφών συστημάτων, όπως οι επικοινωνίες, η διαχείριση και οι πληροφορίες που απευθύνονται στο κοινό και σε άλλες υπηρεσίες. Τέλος, λόγω της σημασίας που έχει αυτή η κοινή αρχιτεκτονική για την ανάπτυξη των ευρωπαϊκών σιδηροδρομικών δικτύων,  περιλαμβανομένου και του δικτύου σιδηροδρόμων μεγάλης ταχύτητας, τα αποτελέσματα της έρευνας πρέπει να υποβληθούν σε έλεγχο καταλληλότητας συναρτήσει των θεμελιωδών απαιτήσεων και των τεχνικών προδιαγραφών, που καθορίζονται σε κοινοτικό επίπεδο.  Δεύτερον, σχετικά με την ασφάλεια των σιδηροδρόμων, η εκμετάλλευσή τους βασίζεται στην αρχή της εσωτερικής ασφάλειας του εξοπλισμού και των συστημάτων καθώς και στην επίδραση ανθρώπινων παραγόντων. Για να υλοποιηθούν οι νέες λειτουργικές δυνατότητες  πρέπει να χρησιμοποιηθούν στοιχεία υλικού και λογισμικού, των οποίων το φάσμα βλαβών δεν είναι γνωστό εκ των προτέρων ούτε κατ' ανάγκη πεπερασμένο. Κατά συνέπεια, κανένα σύστημα δεν είναι απόλυτα ασφαλές και πάντα υπάρχει κίνδυνος αστοχίας, όσο  περιορισμένος και αν είναι αυτός. Απαιτείται ποσοτικός προσδιορισμός αυτών των κινδύνων, ώστε να είναι δυνατόν να εφαρμοστούν εναρμονισμένα κριτήρια στο σύνολο της Κοινότητας και να ληφθούν αποφάσεις για επενδύσεις σε εξοπλισμό ασφαλείας, σε συνάρτηση  με την πρόσθετη αξία και τη δυνατότητα περαιτέρω βελτίωσης της ανθρώπινης ασφάλειας που απορρέει από αυτόν. Οι ερευνητικές εργασίες θα εμπνέονται, κατά το μέτρο του δυνατού, από τις τεχνικές που έχουν αναπτυχθεί για άλλους βιομηχανικούς κλάδους, με την  απαραίτητη προσαρμογή στις ιδιομορφίες του σιδηροδρόμου και, αν χρειασθεί, με καθορισμό νέων αντιλήψεων.  Η δυναμικότητα ενός δεδομένου τμήματος σιδηροδρομικής γραμμής περιορίζεται από την ανάγκη να τηρείται κάποια απόσταση μεταξύ των αμαξοστοιχιών, ώστε η καθεμία να μπορεί να ακινητοποιείται με πλήρη ασφάλεια στο τμήμα ελεύθερης γραμμής που έχει μπορστά  της. Τα σημερινά συστήματα ασφαλείας, όταν εκτελούν αυτό τον υπολογισμό, αφήνουν συχνά πολύ μεγαλύτερη ελεύθερη απόσταση απ' όση είναι απαραίτητη, λόγω έλλειψης γνώσεων σχετικά με τις επιδόσεις πεδήσεως των συρμών, τα συστήματα επικοινωνίας και τις  επιμέρους αποστάσεις που επιτρέπονται και τηρούνται. Στις περιοχές με πολύ πυκνή κυκλοφορία, είναι απαραίτητο να αυξηθεί η εφικτή ροή συρμών, πράγμα που συνεπάγεται τη χρήση καινοτομιών προερχομένων από άλλα προγράμματα καθώς και νέων τεχνικών και  συστημάτων ασφαλείας. Ως εκ τούτου, απαιτούνται επίσης ερευνητικές εργασίες για τη βελτίωση των επιδόσεων και της αξιοπιστίας των συστημάτων ασφαλείας και άλλων ζωτικών συστημάτων όπως το σύστημα ηλεκτρικής έλξης.  Τρίτον, όσον αφορά ειδικότερα την αλληλοσύνδεση και τη διαλειτουργικότητα των σιδηροδρομικών δικτύων, οι εργασίες θα αφορούν την άρση των εμποδίων που συναντά η σιδηροδρομική κυκλοφορία, κυρίως στα σύνορα, και τα οποία οφείλονται στην τεχνολογία και  στις προδιαγραφές των εθνικών δικτύων και θα συνιστούν νέες κοινές λύσεις για την υπερπήδησή τους, όπως μελέτες για τη δημιουργία νέων συνδετικών γραμμών. Ο απαιτούμενος βαθμός διαλειτουργίας θα ποικίλλει ανάλογα με το είδος της σιδηροδρομικής  υπηρεσίας, τη γεωγραφική τοποθέτηση εντός του δικτύου, το βαθμό κατά τον οποίο διασχίζονται εθνικά σύνορα και τη ζήτηση των πελατών. Απαιτείται έρευνα για τη δημιουργία πλαισίου, όπου συμπεριλαμβάνεται η μέθοδος αξιολόγησης κόστους και οφέλους, στο  οποίο θα εντάσσονται οι πιο μακροπρόθεσμες αποφάσεις σχετικά με τον κατάλληλο βαθμό διαλειτουργίας, καθώς και για την εξεύρεση τρόπων με τους οποίους μπορούν να υπερπηδηθούν οι τεχνολογικές διαφορές μεταξύ διαφόρων σιδηροδρομικών συστημάτων όταν  δικαιολογείται η διαλειτουργία.  Αυτή η έρευνα, η οποία θα χρησιμοποιεί τα αποτελέσματα άλλων κοινοτικών ερευνητικών δραστηριοτήτων, θα καταλήξει στην κατάρτιση προδιαγραφών διαλειτουργικότητας. Θα μελετηθούν εν προκειμένω οι θεμελιώδεις απαιτήσεις που προβλέπονται σε κοινοτικά σχέδια  για τα διευρωπαϊκά σιδηροδρομικά δίκτυα υψηλής ταχύτητας και τα συμβατικά δίκτυα, καθώς και τα προβλήματα (που αφορούν για παράδειγμα την υποδομή, τα συστήματα ηλεκτρικής ενέργειας, τις ηλεκτρομαγνητικές διεπαφές, τη συμβατότητα και την ηχορύπανση, το  θόρυβο και τους κραδασμούς) τα οποία σχετίζονται με τα συνδεδεμένα υποσυστήματα.  Για να χρησιμοποιηθούν καλύτερα οι δυνατότητες του σιδηροδρομικού συστήματος στη διασυνοριακή κυκλοφορία, απαιτούνται συστήματα πληροφοριών ώστε οι πληροφορίες σχετικά με τα βαγόνια, τα εμπορευματοκιβώτια και τη φόρτωση εμπορευμάτων να διαβιβάζονται εκ  των προτέρων και να είναι διαθέσιμες για σκοπούς προγραμματισμού και ελέγχου. Προκειμένου να γίνει πιο αποτελεσματική και εργονομική η σιδηροδρομική κυκλοφορία, συμπεριλαμβανομένου του σχηματισμού και της λύσης των συρμών, απαιτείται έρευνα στον τομέα  της χρησιμοποίησης αυτόματων ζεύξεων βαγονιών σε κοινοτικό επίπεδο. Τέταρτον, θα αναληφθεί έρευνα επί οικονομικών, οργανωτικών και κοινωνικών θεμάτων που αφορούν τη συνεργασία των επιχειρήσεων σιδηροδρόμων μεταξύ τους αλλά και με άλλες μεταφορικές  επιχειρήσεις, δεδομένου ότι η νέα κοινοτική και εθνική νομοθεσία θέτει νέους όρους και ανοίγει νέες δυνατότητες για τις εταιρείες σιδηροδρόμων. Τα αποτελέσματα αυτά θα συμπληρώσουν την έρευνα που διεξάγεται σε άλλες ειδικές δραστηριότητες του τέταρτου  προγράμματος-πλαισίου. Μεγάλο ενδιαφέρον παρουσιάζουν οι εργασίες επί των εξής: αποσαφήνιση σχετικά με την έλλειψη οικονομικής αποδοτικότητας των σιδηροδρομικών μεταφορών σε σύγκριση με άλλα μέσα μεταφοράς- υπολογισμός των πληροφοριών που απαιτούνται  για την αξιολόγηση μέτρων τα οποία θα μπορούσαν να αυξήσουν την ελκυστικότητα των σιδηροδρομικών μεταφορών τόσο για τους επιβάτες όσο και για τη μεταφορά εμπορευμάτων- σύνδεση των γραμμών υψηλής ταχύτητας με συνδυασμένα μέσα μεταφοράς- οικονομική και  κοινωνική αποδοτικότητα των συνδέσεων από τις περιφερειακές περιοχές της Κοινότητας προς το ευρωπαϊκό δίκτυο υψηλής ταχύτητας- εναλλακτικά δρομολόγια για λειτουργικές γραμμές ώστε να αυξηθεί η αποδοτικότητά τους και εναλλακτικές χρήσεις για μη  λειτουργικές γραμμές.  2.2. Ολοκληρωμένες αλυσίδες μεταφορών Με την εγκαθίδρυση της ενιαίας αγοράς, τη μελλοντική διεύρυνση των Ευρωπαϊκών Κοινοτήτων και την πορεία των χωρών της κεντρικής και ανατολικής Ευρώπης προς την οικονομία της αγοράς, είναι αναπόφευκτο να σημειωθεί μεγάλη αύξηση στις διεθνείς  εμπορευματικές μεταφορές. Προβλέπεται γενικά διπλασιασμός της διακίνησης σε είκοσι χρόνια, με ουσιαστική αύξηση των οδικών μεταφορών. Εάν ληφθεί υπόψη το σημαντικό εξωτερικό κόστος των οδικών μεταφορών, οι συνδυασμένες μεταφορές μπορεί να αποτελέσουν  ελπιδοφόρα λύση. Η ανάπτυξη τους θα μπορούσε να συμβάλει, αφενός, στην αποτελεσματικότερη χρήση των οδικών μεταφορών και, αφετέρου, στη βελτίωση της ποιότητας του περιβάλλοντος. Επομένως, θα πρέπει να διενεργηθούν μελέτες για να αποδειχθεί σε ποιο βαθμό  μπορεί να μειωθεί η ζήτηση για οδικές μεταφορές ή να μεταφερθεί προς άλλα μέσα ή σε πλέον βιώσιμους τύπους μεταφορών, όπως οι σιδηροδρομικές μεταφορές εμπορευμάτων και τα δημόσια μεταφορικά μέσα, με σκοπό την ελαχιστοποίηση του εξωτερικού και εσωτερικού  κόστους.  Κύριος στόχος του παρόντος προγράμματος είναι να συμβάλει στην επίλυση των προβλημάτων που εμποδίζουν την περαιτέρω ανάπτυξη και υλοποίηση της καλύτερης δυνατής ποιότητας όσον αφορά τις ολοκληρωμένες εμπορευματικές μεταφορές, σύμφωνα με την αρχή της  μακροπρόθεσμα βιώσιμης κινητικότητας.  Οι εργασίες θα βασίζονται στις διεξαγόμενες έρευνες στον τεχνολογικό (ειδικότερα θέματα τηλεπικοινωνιών και πληροφορικής), οικονομικό, κοινωνικό και περιβαλλοντικό τομέα, και θα αναλύουν τη σχέση κόστους/οφέλους της εναλλαγής μέσων με την αξιολόγηση των  πραγματικών εναλλακτικών λύσεων μεταγωγής (π.χ. θαλάσσιες μεταφορές μικρών αποστάσεων). Θα ακολουθηθεί συστηματική προσέγγιση βασισμένη στη θεωρητική και πρακτική αλληλεξάρτηση των επί μέρους καθηκόντων έρευνας, η οποία θα οδηγήσει σε επιδείξεις  πρότυπων ή πρωτότυπων εγκαταστάσεων. Επομένως, όλοι οι κύριοι πρωταγωνιστές αυτού του τομέα θα συνδέονται και αυτοί μεταξύ τους. Η έρευνα θα περιλαμβάνει:  - ανάπτυξη κριτηρίων για τη βελτίωση διεπαφών μεταξύ μέσων μεταφοράς σε σημεία μεταγωγής ώστε να δημιουργηθούν προϋποθέσεις για τη γρήγορη και αξιόπιστη μεταφορά εμπορευμάτων,  - βελτίωση της πρόσβασης στις μεταφορές πολλαπλών μέσων για τις μικρές και μεσαίες επιχειρήσεις του τομέα των μεταφορών και άλλων βιομηχανικών κλάδων,  - μελέτη της αλληλεξάρτησης μεταξύ της υποδομής των μεταφορών και των μονάδων φόρτωσης πολλαπλών μέσων, λαμβανομένων υπόψη των αναγκών των αποστολέων εμπορευμάτων,  - εξέταση των κριτηρίων για τη διαλειτουργικότητα των μέσων με τη χρησιμοποίηση της υπάρχουσας ή της προγραμματισθείσας υποδομής, προκειμένου να επηρεάζονται οι αποφάσεις των αρχών που παρέχουν την υποδομή, και κυρίως για να διασφαλίζονται οι  διασυνδέσεις με τις περιφερειακές ή απομονωμένες περιοχές της Κοινότητας,  - για να βελτιωθεί η οικονομική αποδοτικότητα των πολλαπλών μέσων μεταφοράς εν γένει, ανάπτυξη στρατηγικών πληροφοριών και εφαρμογής και ανάλυση των κινήτρων για τη χρησιμοποίηση μέσων διοικητικής υποστήριξης σε όλη την αλυσίδα υποστήριξης, με ιδαίτερη  έμφαση στη διαχείριση, η χρησιμοποίηση τηλεματικών βοηθημάτων και ενέργειες στην αρχή και στο τέλος της αλυσίδας,  - ανάπτυξη δικτύου, όπου συμπεριλαμβάνονται κατευθυντήριες γραμμές για τα λειτουργικά χαρακτηριστικά των τερματικών και τη διασύνδεση τερματικών,  - κατευθυντήριες γραμμές για αυτοματοποιημένα συστήματα επεξεργασίας της τεκμηρίωσης που χρησιμοποιείται στις μεταφορές πολλαπλών μέσων,  - κατευθυντήριες γραμμές για αυτόματη αναγνώριση των μονάδων φορτίου ενόσω είναι υπό διαμετακόμιση ή στα κέντρα μεταφοράς,  - μεθοδολογική ανάπτυξη μιας μελέτης κόστους/οφέλους και ανάλυση πολλαπλών κριτηρίων που περιλαμβάνει δημοσιονομικές, οικονομικές και κοινωνικές πτυχές και πτυχές ασφαλείας σχετικά με την εφαρμογή, στα διάφορα συστήματα λειτουργίας - τρέχοντα ή υπό  εξέλιξη - κέντρων μεταγωγής μεταξύ των διαφόρων μέσων μεταφοράς,  - ανάλυση κόστους/οφέλους και πολλαπλών κριτηρίων όσον αφορά τα δημοσιονομικά, οικονομικά και κοινωνικά θέματα και τα θέματα ασφαλείας που τίθενται από την εφαρμογή των διαφόρων πιθανών τεχνικών που μπορεί να χρησιμοποιηθούν στις συνδυασμένες  σιδηροδρομικές μεταφορές, καθώς και η διαχείρισή τους στα σύνορα, η μεταφορά μονάδων φορτίου, η αλλαγή αξόνων βαγονιών ή άξονες μεταβλητού εύρους,  - τεχνικοοικονομικές μελέτες για τη βελτίωση των συνθηκών λειτουργίας των σιδηροδρόμων (ταχύτητα, ικανότητα λειτουργίας σε τροχιές διαφορετικού εύρους, μέγιστο φορτίο κ.λπ.) και πλαίσιο για εμπορική ανάπτυξη (βελτίωση εύρους κ.λπ.).  2.3. Αεροπορικές μεταφορές Στον τομέα των αεροπορικών μεταφορών απαιτείται συστηματική προσέγγιση προκειμένου, αφενός, εν όψει της επερχόμενης συμφόρησης του εναέριου χώρου και των αερολιμένων, να καθοριστούν οι στόχοι που ενδιαφέρουν την Ευρώπη, έχοντας υπόψη την ανάγκη  βελτίωσης της ασφάλειας και ελαχιστοποίησης των επιπτώσεων στο περιβάλλον και, αφετέρου, να καταστεί δυνατό να συντονισθούν και να αξιολογηθούν τα αποτελέσματα της έρευνας στις τεχνολογίες γενικής εφαρμογής.  Οι εργασίες θα καλύψουν, κατά πρώτο λόγο, τη διαχείριση της εναέριας κυκλοφορίας (ΑΤΜ). Εντός του γενικού πλαισίου της Ecarda και των εννοιών (CNS/ATM) της διεθνούς οργάνωσης πολιτικής αεροπορίας (ICAO) και σύμφωνα με τη στρατηγική της ευρωπαϊκής  διάσκεψης πολιτικής αεροπορίας (ECAC) για τη δεκαετία του 1990, η έρευνα θα συμβάλει στον προσδιορισμό τεχνικών και λειτουργικών λύσεων προσαρμοσμένων στις ευρωπαϊκές ανάγκες. Οι πρωτότυπες συμβολές σ' αυτό τον τομέα, αναμένεται ότι θα συντελέσουν στην  ενίσχυση του ρόλου και της ανταγωνιστικότητας της Ευρώπης σε παγκόσμιο επίπεδο. Στηριζόμενη στις υπάρχουσες εργασίες που οριοθετούν μια ολοκληρωμένη αντίληψη ATM, και σε στενή συνεργασία με τα κράτη μέλη, την ECAC και το Eurocontrol (ειδικότερα το  σχέδιο ευρωπαϊκού συστήματος διαχείρισης της εναέριας κυκλοφορίας - EATMS), η έρευνα θα συνίσταται σε αξιολόγηση και επίδειξη των ολοκληρωμένων, λειτουργικών αλλά και τεχνολογικών στοιχείων για το μελλοντικό σύστημα διαχείρισης της εναέριας κυκλοφορίας  που προβλέπεται να λειτουργήσει από το 2006 και μετά, με το οποίο θα διπλασιάζεται τουλάχιστον το υπάρχον δυναμικό, ενώ θα διατηρείται η ασφάλεια, και με το ελάχιστο δυνατό κόστος.  Στις εργασίες αυτές θα ενσωματωθούν επίσης τα αποτελέσματα των ερευνών για τις τεχνολογίες γενικής εφαρμογής που προέρχονται από άλλα προγράμματα και θα προσδιορισθούν οι τεχνολογίες εφαρμογής που απαιτούνται για την υλοποίηση ενός συστήματος υψηλών  επιδόσεων από τεχνολογικής λειτουργικής και οργανωτικής πλευράς. Θα εξετασθούν επίσης τα θεσμικά προβλήματα που μπορεί να θέσει η ενδεχόμενη χρησιμοποίηση δορυφόρων.  Η λειτουργική θεώρηση θα καλύπτει επίσης τις ειδικές πτυχές, όπως ο ρόλος της ανθρώπινης παρέμβασης και της επικοινωνίας όσον αφορά τον πιλότο και τον ελεγκτή εναέριας κυκλοφορίας, περιλαμβάνοντας για παράδειγμα την επιλογή και την εκπαίδευσης. Θα  καλύπτει, εξάλλου, τον αυτοματισμό των λειτουργιών προγραμματισμού και εκτέλεσης των ελέγχων, την αρχιτεκτονική των νέων αυτοματοποιημένων συστημάτων ελέγχου της εναέριας κυκλοφορίας (ATC), τη χρησιμοποίηση πειραματικών συστημάτων επικοινωνίας,  πλοήγησης (συμπεριλαμβανομένης της πλοήγησης με δορυφόρο) και αυτοματοποιημένης επιτήρησης, και ειδικότερα τη χρησιμοποίηση αεροναυτικού δικτύου τηλεπικοινωνιών (ATN) για την ολοκλήρωση των συστημάτων διαχείρισης πτήσεων (FMS) και των συστημάτων ATC. Θα  καλύπτει, τέλος, τη διεπαφή ανθρώπου/μηχανής στο ATC. Θα χρησιμοποιηθούν και θα προσαρμοστούν καταλλήλως οι καινοτομίες που αναπτύσσονται στο πλαίσιο άλλων δραστηριοτήτων. Η συνολική ολοκλήρωση των παραπάνω στοιχείων θα υποβληθεί πρώτα σε δοκιμές με  πειραματικά συστήματα για να προσδιοριστεί ποσοτικά η προκαλούμενη βελτίωση του συστήματος διαχείρισης της εναέριας κυκλοφορίας από πλευράς δυναμικότητας και ασφαλείας. Για να διευκολυνθεί η διαδικασία της ολοκλήρωσης και του ελέγχου καταλληλότητας, θα  καταρτιστεί σχέδιο ελέγχου της καταλληλότητας και θα διαμορφωθεί η μεθοδολογία που θα εφαρμοστεί στο σύνολο της διαδικασίας. Θα ναπτυχθούν επίσης και θα υποβληθούν σε έλεγχο καταλληλότητας οι ενδεδειγμένες μέθοδοι πιστοποίησης για τα συγκεκριμένα  συστήματα και τις διαδικασίες διαχείρισης και εναέριας κυκλοφορίας (και θα γίνει κοινωνικοοικονομική αξιολόγηση του όποιου μελλοντικού συστήματος ΑΤΜ).  Κατά δεύτερο λόγο, οι εργασίες θα έχουν ως αντικείμενο την ασφάλεια των αεροπορικών μεταφορών και την προστασία του περιβάλλοντος και θα συμπληρώνουν τις εργασίες των κοινών αεροπορικών αρχών (JAA) και των εθνικών διοικήσεων αεροπορίας.  Ειδικότερα, οι εργασίες θα αποσκοπούν στην κατάρτιση μοντέλων και στην αξιολόγηση της πλωιμότητας και των λειτουργικών παραγόντων που επηρεάζουν την ασφάλεια των αερομεταφορών και τα περιβαλλοντολογικά ζητήματα, στην εξεύρεση δυνατών περαιτέρω  βελτιώσεων σ' αυτούς τους τομείς και στην υποστήριξη των μελλοντικών ενεργειών τυποποίησης και κανονιστικών ρυθμίσεων στο θέμα της πιστοποίησης και των επιθεωρήσεων των αεροσκαφών.  Στο στρατηγικό επίπεδο, όπου οι εργασίες θα συμπεριλαμβάνουν την κατάρτιση μοντέλων για την επίδραση ορισμένων κρίσιμων παραγόντων, η έρευνα θα ασχοληθεί με τα εξής: πρόληψη ατυχημάτων και κριτήρια επιβίωσης των επιβαινόντων- εξωτερικοί κίνδυνοι  (παγοποίηση, πρόσκρουση στο έδαφος, αστραπές, ηλεκτρομαγνητική ακεραιότητα, αναρρόφηση ξένων σωμάτων από τον κινητήρα κ.λπ.)- επίσης, τα κριτήρια αξιοπιστίας και ασφαλείας του αεροσκάφους (απαιτήσεις πλωιμότητας), λαμβάνοντας υπόψη το ρόλο του ICAO στον  καθορισμό διεθνών προτύπων ηχητικών και υλικών εκπομπών και τις εργασίες που εκτελούνται ήδη στα πλαίσια των θεμάτων Β (βιομηχανικές τεχνολογίες) και Γ (περιβάλλον) του τετάρτου προγράμματος-πλαισίου σχετικά με τα μελλοντικά πρότυπα θορύβου και  εκπομπών.  Πιο συγκεκριμένα, όσον αφορά τον έλεγχο της πλωιμότητας και τις λειτουργίες της πτήσης, οι εργασίες, στις οποίες θα ληφθούν υπόψη τα σχετικά με το σχεδιασμό των αεροσκαφών αποτελέσματα του προγράμματος "βιομηχανικές τεχνολογίες και τεχνολογίες υλικών",  θα αφορούν τη μελέτη σκοπιμότητας και την κοινωνικοοικονομική και συστηματική αξιολόγηση των τεχνολογιών που επιτρέπουν να βελτιωθούν η πυρασφάλεια και η προστασία κατά της βίαιης πρόσκρουσης, η εκκένωση των επιβατών, η ακεραιότητα του αεροσκάφους και η  αξιοπιστία των τεχνικών ανίχνευσης ρωγμών, οι μέθοδοι πιστοποίησης, ο ανθρώπινος παράγοντας στα ιδιαιτέρως αυτοματοποιημένα αεροσκάφη, καθώς και κατά τις πτήσεις μεγάλης διάρκειας και τις περιόδους εντατικής εργασίας, και τα κριτήρια απογείωσης και  προσγείωσης, όταν οι διάδρομοι είναι δύσχρηστοι λόγω καιρικών συνθηκών.  Τρίτον, οι εργασίες θα στραφούν προς το θέμα των αεροδρομίων. Λόγω της πιεστικής ανάγκης να αυξηθεί η δυναμικότητα των αεροδρομίων, ιδίως δε ο δυνατός αριθμός προσγειώσεων και απογειώσεων, η έρευνα θα ασχοληθεί με αντιλήψεις σχεδιασμού αεροδρομίων, με  διαχειριστικά θέματα, όπως οι διάφορες μορφές ροής της κυκλοφορίας εντός των αεροδρομίων, και με τη διεπαφή μεταξύ συστημάτων διαχείρισης και ελέγχου αεροδρομίων αφενός και διαχείρισης εναέριας κυκλοφορίας, αφετέρου. Θ' αναπτυχθούν, όπου κρίνεται  ενδεδειγμένο, τεχνικές μοντελοποίησης και προσομοίωσης για να προσδιοριστούν οι απαιτήσεις του συστήματος και η λειτουργική αρχιτεκτονική υψηλού επιπέδου. Οι έρευνες θα συμπεριλαμβάνουν την εξέταση των επιπτώσεων εναλλακτικών επιχειρησιακών στρατηγικών  στη δυναμικότητα και το επίπεδο της εξυπηρέτησης των ευρωπαϊκών αεροδρομίων, καθώς και μια μελέτη συστημάτων ανάλυσης και πρόγνωσης του καιρού. Θα πρέπει επίσης να καλυφθούν θέματα σχετιζόμενα με την εναρμόνιση των λειτουργιών των αεροδρομίων και τη  διαχείριση της ροής της εναέριας κυκλοφορίας σε επίπεδο δικτύου.  2.4. Αστικές συγκοινωνίεςΟι αστικές συγκοινωνίες δημιουργούν έξι κατηγορίες προβλημάτων: ανάγκες και προτιμήσεις των χρηστών, ασφάλεια των χρηστών και των πεζών, ενεργειακή αποτελεσματικότητα των συστημάτων μεταφοράς επιβατών, αποτελεσματική κατανομή του μεταφερόμενου φορτίου  και προστασία του περιβάλλοντος. Οι τεχνικές απαντήσεις στα προβλήματα αυτά δεν ταυτίζονται κατ' ανάγκη αλλά πρέπει να συμβάλλουν από κοινού στην επίλυση των έξι αυτών προβλημάτων. Ως εκ τούτου, οι ενέργειες που θα αναληφθούν στους τομείς της  τηλεματικής, της ενέργειας και των μεταφορών πρέπει να υλοποιηθούν με συνοχή, και ένα μέρος των σχετικών εργασιών θα έχει στενή σχέση με τις εργασίες που αναλαμβάνονται στα πλαίσια του κεφαλαίου "Ολοκληρωμένες αλυσίδες μεταφορών".  Οι ερευνητικές εργασίες πρέπει να στραφούν γύρω από λύσεις που να επιτρέπουν τη βελτίωση της αποτελεσματικότητας και της δυναμικότητας των συστημάτων αστικών συγκοινωνιών, ιδίως με την αύξηση της ελκυστικότητας των δημόσιων αστικών συγκοινωνιών και για  τους χρήστες και για όσους επηρεάζονται από αυτές, και τον εξορθολογισμό της διαχείρισης της κυκλοφορίας και της συγκοινωνιακής ζήτησης με τη βελτίωση των συνθηκών ζωής στις πόλεις. Ειδικότερα, θα διεξαχθεί έρευνα με τα ακόλουθα θέματα:  - χρησιμοποίηση χωροταξικών πολιτικών,  - οικολογική διαχείριση της κυκλοφορίας (π.χ. απόδοση προτεραιότητας στα δημόσια συγκοινωνιακά μέσα, στα συστήματα ελέγχου της κυκλοφορίας, προώθηση κυκλοφοριακών συνθηκών προσαρμοσμένων στο αστικό περιβάλλον),  - διαχείριση της ασφάλειας, ιδίως δε της ασφάλειας των πιο ευάλωτων χρηστών,  - βελτιστοποίηση της χρήσης του οδικού δικτύου (π.χ. με τη βελτίωση της ασφάλειας και την αύξηση της δυναμικότητάς του, μετρούμενης σε αριθμό μεταφερόμενων επιβατών και εμπορευμάτων αντί σε αριθμό οχημάτων),  - μέτρα και προϋποθέσεις για την προώθηση των δημοσίων συγκοινωνιών εις βάρος των ιδιωτικών μεταφορικών μέσων,  - παράγοντες που συμβάλλουν στην αποτελεσματική αλληλοκλήρωση των διάφορων τρόπων μεταφοράς (συμπεριλαμβανομένης της ποδηλασίας και του βαδίσματος) ώστε να βελτιωθεί η προσπελασιμότητα των πόλεων, ιδίως δε κριτήρια σχεδιασμού για την οργάνωση και  λειτουργία σταθμών μετεπιβίβασης μεταξύ τοπικών γραμμών και γραμμών μεγάλων αποστάσεων, και άλλα αποτελεσματικά μέτρα όπως η από κοινού χρησιμοποίηση ιδιωτικών αυτοκινήτων,  - διαχείριση της ζήτησης και διεύρυνση της κατανομής μεταξύ τρόπων μεταφοράς στις περιπτώσεις όπου υπάρχει δυνατότητα επιλογής,  - διανομή εμπορευμάτων (αστική επιμελητεία), και επίπτωση κυκλοφοριακών ρυθμίσεων στο λιανικό εμπόριο και την καθαυτό βιομηχανία,  - απόκτηση καλύτερης γνώσης των συνθηκών λειτουργίας του συστήματος μεταφοράς και της προβλεπτής εξέλιξής του (μέτρηση της συμφόρησης, προγνωστικές μελέτες της εξέλιξης των κανόνων κινητικότητας, ανάπτυξη νέων διαδικασιών για την απόκτηση και ανάλυση  δεδομένων κ.λπ.),  - πρακτικά προβλήματα που απορρέουν από τους αυξανόμενους περιορισμούς που επιβάλλονται σε ιδιωτικά αυτοκίνητα. Ιδιαίτερη ανάγκη εμβάνθυνσης στην καθημερινή συμπεριφορά των οδηγών απέναντι στους υπάρχοντες κανόνες, την εξάρτηση των συνηθειών καθημερινής  ζωής από το ιδιωτικό αυτοκίνητο κ.λπ.,  - μέτρα για την ενθάρρυνση της δημιουργίας ποδηλατοδρόμων καθώς και πεζοδρόμων καθώς και για τη βελτίωση της ασφάλειας των ποδηλατών.  Η έρευνα θα πρέπει επιπλέον να συμπεριλάβει ανάλυση, αφενός μεν, των συστημάτων χρηματοδότησης και της τιμολόγησης των αστικών συγκοινωνιών, ιδίως των δημοσίων, όπως συνιστάται στο Λευκό Βιβλίο για την κοινή πολιτική μεταφορών, αφετέρου δε, του  εξωτερικού κόστους που συνεπάγονται τα διάφορα μεταφορικά μέσα στις πυκνοκατοικημένες περιοχές (δημόσια/ιδιωτικά, επίπεδο αρμοδιότητας). Ιδιαίτερο μέλημα θα είναι η ανάλυση των επιπτώσεων των διαφόρων συστημάτων χρηματοδότησης των δημοσίων συγκοινωνιών,  ιδίως δε των πολιτικών τιμολόγησης και της χρησιμοποίησης των εσόδων από τη χρέωση τελών κυκλοφοριακής συμφόρησης. Με την έλευση της εσωτερικής αγοράς, όλα τα κράτη μέλη αναζητούν σήμερα νέους τύπους οργάνωσης και νέους τρόπους χρηματοδότησης των  συστημάτων αστικών συγκοινωνιών. Η συνένωση της βελτιωμένης εφαρμογής υφιστάμενων μέτρων με νέες τεχνολογίες (συμπεριλαμβανομένης της τηλεματικής των μεταφορών), νέα μεταφορικά μέσα (ηλεκτρικά και υβριδικά οχήματα, δίτροπα λεωφορεία, τρόλλεϊ, τραμ),  διαχείριση κυκλοφορίας, προγραμματισμό μετακινήσεων, διαχείριση σταθμεύσεων, υπηρεσίες έκτακτης ανάγκης, ολοκληρωμένα συστήματα έκδοσης εισιτηρίων και άλλες προσεγγίσεις χαμηλής τεχνολογίας, όπως ειδικές λωρίδες για λεωφορεία και οχήματα με πολλούς  επιβάτες, απαιτεί ειδικές λύσεις που θα πρέπει να αναπτυχθούν λαμβάνοντας υπόψη τις ειδικές συνθήκες των αστικών περιοχών και την αναγκαία διεπαφή με τα υπεραστικά συστήματα. Θα χρειαστεί μεγάλης κλίμακας αξιολόγηση της ολοκλήρωσης αυτής με τη βοήθεια  δοκιμαστικών σχεδίων.  Η επίδραση του συγκοινωνιακού συστήματος στην κατανομή των δραστηριοτήτων και στην ανάπτυξη των πόλεων αναγνωρίζεται μεν απ' όλους, ελάχιστα όμως έχει αναλυθεί μέχρι τώρα. Οι νέες μορφές οργάνωσης και χρηματοδότησης του συστήματος αστικών συγκοινωνιών  θα έχουν αναμφίβολα σημαντικές επιπτώσεις στους κανόνες ανάπτυξης των αστικών περιοχών βραχυπρόθεσμα και μεσοπρόθεσμα. Αφετέρου, με δεδομένη τη γενική επιδίωξη μακροπρόθεσμα βιώσιμης ανάπτυξης, οι διάφορες μορφές οργάνωσης και τα αντίστοιχα συστήματα  μεταφορών επιτελούν ρόλο κρίσιμης σημασίας, στον οποίο αξίζει να αφιερωθεί ιδιαίτερη ερευνητική προσπάθεια.  Τα περισσότερα αστικά συγκροτήματα ίσως υποχρεωθούν να μελετήσουν το ενδεχόμενο μιας σειράς μέτρων (όπως π.χ. διόδια, συστήματα ρύθμισης της κυκλοφορίας που να δίνουν προτεραιότητα στα δημόσια συγκοινωνιακά μέσα, προώθηση της ομαδικής χρησιμοποίησης  ιδιωτικών αυτοκινήτων, της κίνησης με ποδήλατο και με τα πόδια). Ελάχιστα στοιχεία υπάρχουν για τις σύνθετες αλληλεπιδράσεις που προκαλούν οι διάφοροι αυτοί συνδυασμοί ή για τις διεπαφές τους με τα υπεραστικά συστήματα. Ειδικότερα, θα πρέπει να  βελτιωθεί η ασφάλεια των ποδηλατών και των πεζών στο ρητό πλαίσιο της χρησιμοποίησης πολλαπλών μεταφορικών μέσων. Μια συγκεκριμένη επιλογή μέτρων θα μπορούσε να εφαρμοστεί προοδευτικά σε επιλεγμένες για ερευνητικούς σκοπούς πόλεις, με σκοπό τον έλεγχο  της καταλληλότητάς τους και τη σταδιακή καθιέρωσή τους. Ο έλεγχος εγκυρότητας με προσομοίωση και επίδειξη είναι απαραίτητος για να αξιολογηθούν η σχέση κόστους/ωφέλειας και οι περιβαλλοντικές και κοινωνικοοικονομικές επιπτώσεις της εισαγωγής νέων  τεχνολογιών ή αντιλήψεων και του περαιτέρω προσδιορισμού των κύριων παραγόντων (σχέση μεταξύ μεταφορών και χρήσεων γης, βιομηχανικές ή τηλεματικές καινοτομίες, κανονιστικά μέτρα ή νέες αντιλήψεις των μεταφορών), με τους οποίους θα πρέπει να ασχοληθεί η  έρευνα για να επιτευχθούν τα οφέλη της μακροπρόθεσμα βιώσιμης κινητικότητας για το διακινούμενο κοινό.   Πολύτροπες και υπεραστικές μεταφορές επιβατών  Η αποτελεσματικότητα των συστημάτων μεταφοράς επιβατών θα εξεταστεί σ' ένα πολύτροπο πλαίσιο, με συνδυασμό δηλαδή πολλών τρόπων και μέσων μεταφοράς. Η επιβατική πολυτροπία περιλαμβάνει τα κλασικά μέσα  υπεραστικής συγκοινωνίας, ιδίως δε τα τραίνα μεγάλης ταχύτητας, επίσης όμως νέες αντιλήψεις για μικρές αποστάσεις ("people movers"). Ο σχεδιασμός, η χωροθέτηση και η οργάνωση των διεπαφών ξηράς-ξηράς, ξηράς-αέρος και ξηράς-θαλάσσης πρέπει να επιτρέπει  την εύκολη, γρήγορη και ασφαλή αλλαγή μεταφορικού μέσου. Ιδιαίτερη προσοχή πρέπει να δοθεί στη δυνατότητα μεταφοράς αντιλήψεων προερχόμενων από τις συνδυασμένες μεταφορές εμπορευμάτων. Η ίδια κατάσταση εμφανίζεται και όταν ο επιβάτης έχει να διαλέξει  ανάμεσα σε διάφορα μεταφορικά μέσα για τη συνέχιση του ταξιδιού του. Οι ερευνητικές δραστηριότητες θα πρέπει να εξετάσουν την κατανομή μεταξύ μέσων σε τέτοιες συνθήκες, π.χ. την υλοποίηση και αξιολόγηση πολύτροπων συστημάτων ενημέρωσης ταξιδιωτών  συνδεδεμένων με υπηρεσίες αυτόματης χρέωσης για την αγορά εισιτηρίων, την κράτηση θέσεων κ.λπ.  2.5. Θαλάσσιες και εσωτερικές πλωτές μεταφορές  Θαλάσσιες μεταφορές  Σημαντική αφετηρία για όλες τις ερευνητικές δραστηριότητες στον τομέα των θαλάσσιων μεταφορών αποτελεί η αξιολόγηση των διαθέσιμων τεχνολογιών και η πρόγνωση των απαιτούμενων εξελίξεων. Τα πορίσματα θα σχηματίσουν το πλαίσιο  ειδικότερων ερευνών με στόχους την αύξηση της ποιότητας και της αποδοτικότητας, τη βελτίωση της ασφάλειας και την προστασία του περιβάλλοντος στις θαλάσσιες μεταφορές, με τον προσδιορισμό και την εξεύρεση κοινών λύσεων στα μεγάλα προβλήματα ναυτιλιακής  και τεχνολογικής στατηγικής για την ανάπτυξη λειτουργικών συστημάτων, τα οποία θα συνενώνουν νέες τεχνολογίες γενικής εφαρμογής, τυποποιημένες διαδικασίες, οργανωτικούς παράγοντες και ανθρώπινους πόρους. Ιδιαίτερη προσοχή θα δοθεί στα θέματα της  διασυνδεσιμότητας και διαλειτουργικότητας για τα στοιχεία θαλάσσιας κυκλοφορίας, όπως τα συστήματα διαχείρισης της κυκλοφορίας των σκαφών και σχετικής πληροφόρησης (VTMIS), για να εξευρεθούν λύσεις και να υποστηριχθεί η ανάγκη της ολοκλήρωσης των τοπικά  καταμερισμένων συστημάτων σ' ένα διευρωπαϊκό δίκτυο.  Κατά πρώτο λόγο, οι εργασίες θα αφορούν κυρίως την αξιολόγηση και την κατάρτιση μοντέλων της ζήτησης και της προσφοράς στον τομέα των θαλασσίων μεταφορών, των εμπορευματικών ροών, τόσο σε παγκόσμιο όσο και σε ενδοευρωπαϊκό επίπεδο. Ειδικότερα, θα γίνει  ανάλυση του ρόλου των θαλασσίων μεταφορών μικρών αποστάσεων, (συμπεριλαμβανομένων των πορθμείων), στο πλαίσιο της αλυσίδας διοικητικής μέριμνας και της ανάγκης να εναρμονιστούν οι διαδικασίες. Η διερεύνηση αυτή πρέπει να περιλαμβάνει ανάπτυξη,  ολοκλήρωση και αξιολόγηση των συστημάτων θαλασσίων μεταφορών/μεταφορών μέσω πλωτών οδών καθώς και ανάλυση της ανταγωνιστικότητας των επιχειρήσεων (κοινοτικών και μη) για το σύνολο των λειτουργιών (χερσαίες και θαλάσσιες), των διαχειριστικών δομών, της  αλυσίδας ανθρώπινων πόρων και της ποιότητας των υπηρεσιών (total quality control, κ.λπ.). Θα εξεταστεί επίσης η ανάγκη της εισαγωγής μονάδων θαλάσσιων μεταφορών μικρών αποστάσεων και μεγάλης ταχύτητας, με βάση την κοινή πολιτική των μεταφορών, τη ζήτηση  της αγοράς και τις έρευνες για τη σχέση κόστους-απόδοσης των γρήγορων πλοίων (ναυπήγηση, πρόωση και ασφάλεια) που εκτελούνται ήδη στα πλαίσια του προγράμματος βιομηχανιών τεχνολογιών και τεχνολογίας υλικών.  Δεύτερον, με τις εργασίες πρέπει να προσομοιωθεί, να αξιολογηθεί και να επιδειχθεί η συνεισφορά των νέων τεχνολογιών, ιδιαίτερα εκείνων που αναπτύσσονται στο πλαίσιο άλλων ειδικών προγραμμάτων, στη βελτίωση της διαχείρισης της θαλάσσιας κυκλοφορίας.  Ειδικότερα, θα εξεταστούν οι πλευρές που συνδέονται με τις λιμενικές εγκαταστάσεις και τη διεπαφή χερσαίων/θαλάσσιων μεταφορών. Οι ανταλλαγές πληροφοριών μεταξύ των λιμανιών και των λιμενικών κοινοτήτων θα πρέπει να διευκολύνουν τις εμπορευματικές ροές,  να βελτιώνουν την ασφάλεια και το ρόλο διεπαφής που επωμίζονται τα λιμάνια. Απαιτείται επίσης ανάλυση και ανάπτυξη νέων τεχνικών για το σύνολο των εργασιών (στα πλοία και στα λιμάνια), με ιδιαίτερη προσοχή στην ανάγκη να προωθηθεί σε όλα τα κοινοτικά  λιμάνια η εναρμονισμένη χρησιμοποίηση μεθόδων χειρισμού του φορτίου προαρμοσμένων στην κατάσταση τεχνολογικής ανάπτυξης που έχει επιτευχθεί στην Ευρώπη.  Απαραίτητο επίσης είναι να μελετηθούν οι δυνατότητες ταχύτερης παροχής υπηρεσιών στον τομέα των θαλασσίων μεταφορών με την εφαρμογή νέων τεχνολογιών, μεταξύ άλλων των νέων ταχέων συστημάτων μεταφοράς εμπορευμάτων και επιβατών, και της εξάρτησής τους από  τον καλό σχεδιασμό, λειτουργία, και διαχείριση των λιμανιών, την επαγγελματική κατάρτιση και την ικανότητα της υποδομής. Η έρευνα αυτή πρέπει να καταλήξει στον προσδιορισμό μιας νέας γενεάς συστημάτων εκμετάλλευσης και πλοίων υψηλότερων επιδόσεων,  ικανών να εξασφαλίσουν αποδοτικότερες, ασφαλέστερες και ευνοϊκότερες για το περιβάλλον λειτουργίες (π.χ. αύξηση της ταχύτητας, περιορισμός των εκπομπών και της κατανάλωσης καυσίμων). Θα εξεταστεί επίσης η χρήση εναλλακτικών και πιο συμβατών με το  περιβάλλον πηγών ενέργειας όπως και βελτιώσεων στις συνθήκες λειτουργίας της ναυτιλίας και στη συντήρηση των πλοίων.  Τρίτον, οι εργασίες πρέπει να έχουν ως αποτέλεσμα την αξιολόγηση των παραγόντων που επηρεάζουν την ασφάλεια των θαλασσίων μεταφορών, καθόσον η παράλειψη της εγκαθίδρυσης σωστών διαδικασιών ασφαλείας μπορεί να προκαλέσει θανάτους ή σωματικές βλάβες ή  ζημιές στο περιβάλλον και να επηρεάσει την ανταγωνιστικότητα των ενδιαφερομένων. Θα καλύπτουν ωστόσο την ασφάλεια της κυκλοφορίας όσο και την ασφάλεια των επί του σκάφους εργασιών. Θα αναλυθούν οι κίνδυνοι και η ασφάλεια των θαλάσσιων εργασιών, με  ιδιαίτερη προσοχή στα εξής: αστοχία δομικών στοιχείων- ηλεκτρικές και μηχανικές βλάβες- λάθη στην πλοήγηση- πλους σε περιοχές με περιορισμένη πρόσβαση ή ευαίσθητες ή υπό ακραίες καιρικές συνθήκες- διαχείριση και παρακολούθηση επικίνδυνων εμπορευμάτων  και έλεγχος της ρύπανσης, με ιδιαίτερη προσοχή στη διάθεση και μεταχείριση των αποβλήτων των πλοίων στα λιμάνια. Θα εκτιμηθούν οι επιπτώσεις της όλης αλυσίδας ανθρώπινων παραγόντων στην ασφάλεια και αποτελεσματικότητα του συστήματος, θαλάσσιων μεταφορών  (π.χ. λειτουργία πλοίων, διαχείριση και έλεγχος κυκλοφορίας, λειτουργίες ξηράς), με στόχο την πρόληψη των ατυχημάτων. Θ' αναπτυχθούν κοινά κριτήρια για τον προσδιορισμό του επιπέδου κατάρτισης των πληρωμάτων, καθώς και διαδικασίες για την όλη λειτουργία  (τόσο στο πλοίο όσο και στην ξηρά), τις επικοινωνίες και τη διαχείριση της κυκλοφορίας.  Θα αναπτυχθούν μέθοδοι προσομοίωσης των κυκλοφοριακών σεναρίων και θα αξιολογηθεί η εφαρμογή των ολοκληρωμένων εργαλείων τηλεματικής και θ' αναπτυχθούν κοινές μεθοδολογίες για να υποστηριχθεί η διαχείριση και να εξασφαλιστεί η διαλειτουργικότητα των  συστημάτων ναυσιπλοΐας και ασφάλειας, όπως του GMDSS, από τις ευρωπαϊκές υπηρεσίες εμπορικής ναυτιλίας.   Εσωτερική ναυσιπλοΐα  Οι ερευνητικές εργασίες θα έχουν ως αντικείμενο την ενσωμάτωση στην εσωτερική ναυσιπλοΐα των νέων τεχνολογιών γενικής εφαρμογής και τη σύνδεσή τους με τους οργανωτικούς παράγοντες και τους ανθρώπινους πόρους.  Θα συμπεριλάβου ιδιαίτερα ανάλυση του ρόλου αυτού του μεταφορικού μέσου στην όλη αλυσίδα και καθορισμό κριτηρίων για την αξιολόγηση των σεναρίων που θα είναι σε θέση να εκφράσουν πλήρως τη σημασία και το δυναμικό της εσωτερικής ναυσιπλοΐας και,  ειδικότερα, τα εμπόδια που παρεμβάλλονται στην ανάπτυξή της και στη μετάθεση της ζήτησης εμπορευματικών μεταφορών προς τις πλωτές οδούς.  Πιο συγκεκριμένα, οι εργασίες πρέπει να επιτρέψουν τη μεταφορά στις πλωτές οδούς των αποτελεσμάτων της έρευνας για τις τεχνολογίες γενικής εφαρμογής, με κριτήρια κόστους-οφέλους, ασφάλειας και περιβαλλοντικών επιπτώσεων και βασικό σκοπό τη βελτίωση του  συνόλου των λειτουργιών στα πλοία και στα λιμάνια. Αυτό θα συμπεριλαμβάνει την ανάπτυξη του δεσμού θάλασσας-ποταμού, στον οποίο βασίζεται η αντίληψη της πλωτής μεταφοράς. Πρέπει να διερευνηθούν διεξοδικά οι στρατηγικές πλευρές της λειτουργίας ενός  πλήρους και ολοκληρωμένου συστήματος εσωτερικών πλωτών μεταφορών, π.χ. στον άξονα Ρήνου-Μάιν-Δούναβη, με απόδοση ιδιαίτερης προσοχής στη μεταφορά επικίνδυνων φορτίων. Πρέπει επίσης να εξεταστεί η εξέλιξη της κατασκευής και των χαρακτηριστικών των  φορτηγίδων με γνώμονα την αύξηση της ταχύτητας και τη μείωση των εκπομπών και της ενεργειακής κατανάλωσης. Επιπλέον, απαιτείται ανάλυση του ανθρώπινου παράγοντα σε σχέση με την ασφάλεια των φορτηγίδων και της χερσαίας υποδομής, ιδίως των προϋποθέσεων  πιστοποίησης, της ρυμούλκησης και της χρήσης των μέσων τηλεματικής. Τέλος, οι εργασίες θα καλύψουν τους περιοριστικούς παράγοντες της ναυσιπλοΐας, την υδροδυναμική σε μικρά βάθη, την υποδομή, τα λιμάνια, τη διαχείριση της κυκλοφορίας και την οργάνωση,  τη ροή πληροφοριών για τα εμπορεύματα.  2.6. Οδικές μεταφορές Η έρευνα θα πρέπει να συμβάλει στην παροχή και βελτίωση της οδικής υποδομής, στη μείωση της χρησιμοποίησης γης και της ρύπανσης, μέσω της κατάστρωσης μέτρων για τη βελτίωση της ασφάλειας των ευρωπαϊκών οδικών μεταφορών (στα οποία θα περιλαμβάνεται η  εκτίμηση των επιπτώσεων της αύξησης της οδικής μεταφοράς εμπορευμάτων στην οδική ασφάλεια), καθώς και στη διαχείριση της ζήτησης οδικών μεταφορών. Τα πορίσματά της θα διευκολύνουν τη λήψη αποφάσεων για το κατά πόσον χρειάζονται νομοθετικά μέτρα προς  υποστήριξη της πολιτικής μεταφορών της Κοινότητας. Θα εντάσσεται στο πλαίσιο των ευρύτερων πολιτικών στόχων που αποβλέπουν στο να παίξει το σύστημα οδικών μεταφορών πλήρη ρόλο στη δημιουργία ανοιχτής και ανταγωνιστικής αγοράς στην Ευρώπη, καθώς και στην  αξιοποίηση των πορισμάτων της έρευνας μέσω της εισαγωγής καινοτόμων προϊόντων και συστημάτων. Οι οδικές μεταφορές περιλαμβάνουν τόσο επιβάτες όσο και εμπορεύματα με αυτοκίνητα, φορτηγά, λεωφορεία, ποδήλατα και με άλλα οδικά οχήματα καθώς και πεζή. Η  έρευνα και ανάπτυξη θα πρέπει να συμβάλει στους ακόλουθους τομείς:  - διαχείριση ζήτησης μεταφορών (μακροπρόθεσμα),  - διαχείριση κυκλοφορίας μεταφορών και πληροφοριών (ΤΤΙΜ) (βραχυπρόθεσμα και μεσοπρόθεσμα),  - ασφάλεια της κυκλοφορίας,  - οδική υποδομή.  Η πείρα - και όχι μόνο στον τομέα των οδικών μεταφορών - διδάσκει ότι τα πορίσματα των ερευνών συχνά δεν εφαρμόζονται στην πράξη, και αυτό για τεχνικούς, οικονομικούς, νομικούς, πολιτικούς ή κοινωνικούς λόγους. Η διαδικασία της πρακτικής εφαρμογής  πρέπει να βελτιωθεί αν είναι να αξιοποιηθούν όπως πρέπει τα χρήματα που διατίθενται για την έρευνα. Θα διερευνηθούν τρόποι ξεπεράσματος αυτών των εμποδίων στον τομέα των οδικών μεταφορών. Τα θέματα της πρακτικής εφαρμογής θα πρέπει ν' αντιμετωπιστούν με  βάση μια συνεπή προσέγγιση της αξιολόγησης των διάφορων τύπων σχεδίων και προγραμμάτων στον τομέα των οδικών μεταφορών. Θα πρέπει ειδικότερα να εκτιμηθούν τα όποια προβλήματα εφαρμογής προκύπτουν από διάφορες διαδικασίες και τεχνικές είσπραξης τελών από  τους χρήστες των οδών. Θα μελετηθούν τα θεσμικά και νομικά προβλήματα της ανάπτυξης συστημάτων πληροφοριών για τους χρήστες των οδών, καθώς και τα προβλήματα της εξασφάλισης της τήρησης των νόμων και κανονισμών.   Διαχείριση της ζήτησης  Η ζήτηση στο οδικό δίκτυο καμία φορά ξεπερνά την προσφορά. Σκοπός της έρευνας είναι να βοηθήσει τη διατήρηση της κινητικότητας και της προσπελασιμότητας εξισώνοντας τη ζήτηση με τη διαθέσιμη προσφορά οδών, λαμβάνοντας ταυτόχρονα  υπόψη τους εντεινόμενους περιβαλλοντικούς περιορισμούς. Η διαχείριση της ζήτησης των μεταφορών ορίζεται ως η εφαρμογή πολιτικών και στρατηγικών καταστρωμένων ούτως ώστε να βελτιστοποιούν τη χρησιμοποίηση των οδών και από τα αυτοκίνητα και από τα  φορτηγά. Ο ορισμός αυτός αφήνει περιθώρια για πλείστες όσες δυνητικές αλλαγές συμπεριφοράς, όπως μεταξύ άλλων οι "πολύτροπες" μεταφορές και οι αλλαγές ωραρίων.  Τα θέματα διαχείρισης της ζήτησης εμπίπτουν κατά κανόνα στον τομέα Α του παρόντος προγράμματος. Επιπλέον του τομέα Α και του κεφαλαίου "Αστικές συγκοινωνίες" και σε συντονισμό μ' αυτά θα εκτελεστεί ειδική έρευνα σχετικά με τη χρησιμοποίηση των οδικών  μεταφορών. Θα πρέπει να εξεταστεί ένα ευρύ φάσμα μέσων πολιτικής και τεχνολογικών καινοτομιών, όπως π.χ. εναλλακτικά φορολογικά μέτρα και τιμολόγηση της χρήσης των οδών. Θ' αναπτυχθούν εναλλακτικά σενάρια, με τη χρησιμοποίηση τεχνικών προσομοίωσης και  μοντελοποίησης όπου προσφέρεται η κατάσταση. Οι τεχνικές μοντελοποίησης για τη χρήση της γης, τις μεταφορές και τον καταμερισμό μεταξύ μεταφορικών μέσων με τη βοήθεια της τεχνολογίας GIS (συστήματα γεωγραφικών πληροφοριών) θα πρέπει να εξεταστούν με  σχέδια επίδειξης σε πραγματική κλίμακα.   Διαχείριση κυκλοφορίας, μεταφορών και πληροφοριών (ΤΤΙΜ)  Η λεγόμενη ΤΤΙΜ καλύπτει όλους τους χρήστες των οδών, συμπεριλαμβανομένων των ποδηλάτων, των πεζών και των ατόμων μειωμένης κινητικότητας, στοχεύει δε στη βέλτιστη χρησιμοποίηση της υπάρχουσας  υποδομής υπό ευρωπαϊκές συνθήκες με τη βοήθεια πληροφοριών λαμβανόμενων σε πραγματικό χρόνο για την αποτελεσματική διαχείριση και έλεγχο του οδικού δικτύου, λαμβάνοντας ταυτόχρονα υπόψη την ανάγκη βελτιωμένης ασφάλειας και προστασίας του περιβάλλοντος.  Θα πρέπει να μελετηθούν τα προβλήματα που σχετίζονται με τη διαχείριση και τον έλεγχο της επαναλαμβανόμενης ή έκτακτης κυκλοφοριακής συμφόρησης και με τη διευκόλυνση της αστικής/υπεραστικής διεπαφής. Θα πρέπει να διερευνηθεί η πρακτική εμπειρία της  εφαρμογής, καθώς και τα αποτελέσματα των υπαρχόντων συστημάτων ΤΤΙΜ και των δοκιμαστικών σχεδίων ΤΤΙΜ που έχουν επιτευχθεί στα κοινοτικά προγράμματα και στα κράτη μέλη. Τα αποτελέσματα της διερεύνησης αυτής θα πρέπει να χρησιμεύσουν ως βάση για  περαιτέρω έρευνες στον τομέα της ΤΤΙΜ. Οι λύσεις θα πρέπει να επιδέχονται ταχεία εφαρμογή και θ' αποτελούν αναπόσπαστο μέρος του συστήματος μεταφορών.   Ασφάλεια  Στην όλη Κοινότητα, τα τροχαία ατυχήματα προξενούν κάπου 50 000 θανάτους, το χρόνο και πολύ περισσότερες σωματικές βλάβες, με τεράστιες οικονομικές συνέπειες. Σκοπός της έρευνας είναι η βελτίωση της ασφάλειας όλων των χρηστών των οδών. Τομείς  έρευνας είναι οι εξής:  - ανάλυση των παραγόντων κινδύνου της κυκλοφορίας και των αιτίων των ατυχημάτων (ιδίως συνέπειες της ταχύτητας), μαζί με τη διατύπωση κοινών ορισμών ώστε να μπορούν να χρησιμοποιούνται τα στοιχεία σε συγκρίσιμη βάση σε όλη την Κοινότητα,  - ασφάλεια της οδικής υποδομής (γεωμετρικός σχεδιασμός, πινακίδες, σήματα ελέγχου, φωτισμός, ιδιότητες οδοστρώματος, κ.λπ.) και των προσωρινών έργων,  - συμπεριφορά των χρηστών των οδών, λαμβανομένου υπόψη του παράγοντα της ηλικίας, και τρόποι επηρεασμού της, π.χ. αλλαγές των νόμων και κανονισμών, κατάρτιση, μέτρα αστυνόμευσης, ενημέρωση και διαφώτιση,  - χρησιμοποίηση προτύπων και ανάπτυξη των απαραίτητων μεθοδολογιών ως μέσων βελτίωσης τόσο της άμεσης ασφάλειας (περιορισμός των ατυχημάτων), όσο και της έμμεσης (προστασία των επιβαινόντων και των άλλων εκτεθειμένων χρηστών των οδών - πεζών, ποδηλάτων,  αναπήρων),  - ανάλυση παραγόντων κινδύνου στη διακίνηση επικίνδυνων φορτίων και στρατηγικές διαχείρισης συμβάντων όπου εμπλέκονται τέτοια φορτία.   Οδική υποδομή  Η σχετική έρευνα θα συμβάλει στη βελτιστοποίηση του ευρωπαϊκού δικτύου βοηθώντας στη μείωση του κόστους κατασκευής και συντήρησης (λαμβανομένων υπόψη των συνθηκών λειτουργίας καθ' όλη τη διάρκεια ζωής του οδοστρώματος ή της κατασκευής)  χωρίς μείωση της αντίστοιχης ποιότητας, στην ελαχιστοποίηση των καθυστερήσεων και οδικών ατυχημάτων και στον περιορισμό των επιπτώσεων της κατασκευής και της χρησιμοποίησης των οδών στο περιβάλλον. Θα δοθεί προσοχή στις ειδικές ανάγκες των  απομεμακρυσμένων περιοχών, των νησιών και των αραιοκατοικημένων περιοχών, θα εξεταστούν εναλλακτικά μέσα αναβάθμισης του οδικού δικτύου σ' αυτές τις περιοχές όταν κρίνεται σκόπιμη η ανάληψη τέτοιας δράσης, και θα εξεταστούν τα προβλήματα των περιοχών με  μεγάλη διαμετακομιστική κυκλοφορία.  Η έρευνα θα παράσχει μια στέρεη βάση για την περαιτέρω ανάπτυξη ευρωκωδικών και ευρωπροτύπων, αξιολογώντας, σε γενικές γραμμές, τα προγνωστικά σενάρια για το σχεδιασμό, κοινά πρότυπα και κριτήρια επιδόσεων σε τομείς όπως οι "νοήμονες οδοί". Όλες οι  στρατηγικές διαχείρισης του δικτύου υποδομής τόσο για την κατασκευή όσο και για τη συντήρηση οφείλουν να λαμβάνουν υπόψη τα ευρύτερα δικτυακά αποτελέσματα που απορρέουν από το κόστος που υφίστανται οι χρήστες λόγω ατυχημάτων, καθυστερήσεων και  παρακάμψεων (συμφόρηση, έργα), την έξυπνη χρησιμοποίηση του δικτύου και τις αλλαγές στην κινητικότητα ανθρώπων και εμπορευμάτων.  Στους τομείς ιδιαίτερου ενδιαφέροντος θα συγκαταλέγονται το δυνητικό κόστος και όφελος από την εναρμόνιση των τεχνικών (π.χ. της ανάλυσης κόστους-ωφέλειας) και των προτύπων γεωμετρικού σχεδιασμού των νέων οδών. Η έρευνα θα πρέπει επίσης ν' αναφέρεται σε  βελτιωμένες τεχνολογίες και συστήματα διαχείρισης για τη συντήρηση οδοστρωμάτων και κατασκευών. Οι βελτιώσεις του σχεδιασμού των οδοστρωμάτων θα επιτρέψουν ν' αντληθεί το μέγιστο δυνατό όφελος από την πρόοδο της ανάπτυξης νέων και ανακυκλωμένων υλικών.  Ευρύτερο ζήτημα της οδοποιΐας είναι η ανάγκη να περιοριστούν οι επιπτώσεις των οδών στο περιβάλλον, συμπεριλαμβανομένου του θορύβου και των κραδασμών.     ΠΑΡΑΡΤΗΜΑ ΙΙ    ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ  "" ID="1">1. Στρατηγική έρευνα για ένα διευρωπαϊκό δίκτυο μεταφορών πολλαπλών μέσων (ορισμός, επίδειξη, έλεγχος εγκυρότητας)> ID="2">48 "> ID="1">2. Βελτιστοποίηση των δικτύων> ID="2">192 "> ID="1">2.1. Σιδηροδρομικές μεταφορές> ID="2">38,5 "> ID="1">2.2. Ολοκληρωμένες αλυσίδες μεταφορών> ID="2">16,5 "> ID="1">2.3. Αεροπορικές μεταφορές> ID="2">38,5 "> ID="1">2.4. Αστικές συγκοινωνίες> ID="2">26,5 "> ID="1">2.5. Θαλάσσιες και εσωτερικές πλωτές μεταφορές> ID="2">54,5 "> ID="1">2.6. Οδικές μεταφορές> ID="2">26,5 "> ID="1">Σύνολο > ID="2">240 (1) "">Η παρούσα κατανομή μεταξύ τομέων δεν αποκλείει το ενδεχόμενο ορισμένα σχέδια να αφορούν περισσότερους του ενός τομείς.   (1) Εκ των οποίων:  - μέχρι 4,65 % για έξοδα προσωπικού και 3,65 % για έξοδα διοικητικής λειτουργίας, - 2 εκατομμύρα Ecu για τη διάδοση και βελτιστοποίηση των αποτελεσμάτων,  - μέχρι 5 % για ειδικά μέτρα υπέρ των μικρομεσαίων επιχειρήσεων.    ΠΑΡΑΡΤΗΜΑ III   ΣΥΓΚΕΚΡΙΜΕΝΟΙ ΚΑΝΟΝΕΣ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ  Το πρόγραμμα θα εκτελεσθεί μέσω έμμεσης δράσης, στην οποία η Κοινότητα έχει χρηματοδοτική συνεισφορά στις δραστηριότητες ΕΤΑ που διενεργούνται από τρίτους ή από ινστιτούτα του ΚΚΕρ σε σύμπραξη με  τρίτους:  1. Δράσεις επιμερισμένης δαπάνης των ακόλουθων μορφών:  α) Σχέδια ΕΤΑ που εκτελούνται από επιχειρήσεις, ερευνητικά κέντρα και πανεπιστήμια.  Η κοινοτική χρηματοδότηση κανονικά δεν θα υπερβαίνει το 50 % του κόστους του σχεδίου, με προοδευτική διαφοροποίηση προς τα κάτω ανάλογα με το κατά πόσον το έργο πλησιάζει στο στάδιο της εμπορευσιμότητας. Για τα πανεπιστήμια και άλλα παρόμοια ιδρύματα  που δεν τηρούν αναλυτικά λογιστικά βιβλία, οι δαπάνες θα αποδίδονται με βάση το 100 % του πρόσθετου κόστους.  β) Τεχνολογική παρότρυνση για την ενθάρρυνση και τη διευκόλυνση της συμμετοχής των ΜΜΕ σε δραστηριότητες ΕΤΑ:  i) μέσω της χορήγησης πριμοδοτήσεων για τη διενέργεια της διερευνητικής φάσης δραστηριότητας ΕΤΑ, συμπεριλαμβανομένης της αναζήτησης εταίρων, για περίοδο έως και 12 μηνών. Η πριμοδότηση θα χορηγείται έπειτα από την επιλογή προσχεδίου πρότασης το οποίο  θα υποβάλλεται κανονικά από τουλάχιστον δύο ανεξάρτητες ΜΜΕ από δύο διαφορετικά κράτη μέλη. Η πριμοδότηση θα καλύπτει έως και το 75 % του κόστους της διερευνητικής φάσης, χωρίς πάντως να υπερβαίνει τα 22 500 Ecu ανά επιτυχή αιτούσα ΜΜΕ και ii) μέσω της υποστήριξης σχεδίων συλλογικής έρευνας, στα οποία ΜΜΕ που έχουν παρόμοια τεχνικά προβλήματα αλλά δεν διαθέτουν κατάλληλες δικές τους ερευνητικές εγκαταστάσεις, αναθέτουν σε άλλες νομικές οντότητες να διενεργήσουν ΕΤΑ για λογαριασμό τους. Η  κοινοτική χρηματοδότηση για σχέδια συλλογικής έρευνας, στα οποία συμμετέχουν τουλάχιστον τέσσερεις ανεξάρτητες ΜΜΕ από δύο τουλάχιστον διαφορετικά κράτη μέλη θα καλύπτει κανονικά το 50 % της δαπάνης της έρευνας.  Έπειτα από αρχική πρόσκληση, οι προτάσεις μπορούν να υποβάλλονται ανά πάσα στιγμή κατά την περίοδο που καλύπτεται από το εφαρμοζόμενο πρόγραμμα εργασιών.  2. Συγκεκριμένα μέτρα για το παρόν ειδικό πρόγραμμα - μέτρα για την υποστήριξη της τυποποίησης, και μέτρα για τη δημιουργία εργαλείων γενικής εφαρμογής σε σχέση με τους στόχους του προγράμματος,  - χρηματοδοτική υποστήριξη για δοκιμές υπό πραγματικές συνθήκες για την εκτίμηση της αποτελεσματικότητας σε σχέση με το κόστος και των περιβαλλοντικών και κοινωνικοοικονομικών επιπτώσεων της εισαγωγής νέων τεχνολογιών και εννοιών, καθώς και για δράσεις  ενισχυμένου συντονισμού.  Η κοινοτική συμμετοχή μπορεί να καλύπτει μέχρι και το 100 % του κόστους των μέτρων αυτών.  3. Προπαρασκευαστικά, συνοδευτικά και υποστηρικτικά μέτρα, όπως:  - μελέτες για τη στήριξη του παρόντος προγράμματος και την προπαρασκευή μελλοντικών δραστηριοτήτων,  - δημοσιεύσεις και δραστηριότητες για τη διάδοση, την προώθηση και την εκμετάλλευση των αποτελεσμάτων, σε συντονισμό με τις δραστηριότητες που εκτελούνται δυνάμει της τρίτης δράσης- οι παράγοντες που θα μπορούσαν να ενθαρρύνουν τη χρήση των  αποτελεσμάτων θα λαμβάνονται υπόψη από την έναρξη και καθ' όλη τη διάρκεια των σχεδίων ΕΤΑ, οι εταίροι των οποίων θα αποτελούν βασικό δίκτυο για τη διάδοση και εκμετάλλευση των αποτελεσμάτων,  - ανάλυση των ενδεχόμενων κοινωνικοοικονομικών συνεπειών που συνδέονται με το πρόγραμμα, η οποία θα συμβάλει επίσης στο πρόγραμμα "στοχοθετημένη κοινωνικοοικονομική έρευνα",  - εκπαιδευτικές δράσεις για τους ερευνητές και τους χρήστες στον τομέα των τηλεματικών εφαρμογών, με σκοπό τη βελτίωση των επαγγελματικών ικανοτήτων και τη διευκόλυνση της μεταφοράς τεχνολογίας,  - μέτρα για την υποστήριξη της λειτουργίας των δικτύων για μεγαλύτερη συνειδητοποίηση και για την παροχή αποκεντρωμένης βοήθειας στις ΜΜΕ, σε συντονισμό με τη δραστηριότητα λογιστικού ελέγχου της ΕΤΑ Euromanagement.  Η κοινοτική χρηματοδότηση μπορεί να καλύψει έως και το 100 % του κόστους αυτών των μέτρων.  4. Συντονισμένες δράσεις οι οποίες συνίστανται στο συντονισμό, ιδίως μέσω "συντονιστικών δικτύων" σχεδίων ΕΤΑ του προγράμματος καθώς και σχεδίων ΕΤΑ που χρηματοδοτούνται ήδη από δημόσιες αρχές ή ιδιωτικούς οργανισμούς. Οι συντονισμένες δράσεις μπορούν  επίσης να χρησιμεύσουν ως αναγκαίος συντονισμός για τη λειτουργία των ομάδων κοινού ενδιαφέροντος στις οποίες, μέσω των σχεδίων ΕΤΑ επιμερισμένης δαπάνης [βλέπε σημείο 1 στοιχείο α)], συμμετέχουν, γύρω από τον ίδιο στόχο, κατασκευαστές, φορείς  εκμετάλλευσης δικτύων, φορείς παροχής υπηρεσιών, χρήστες, πανεπιστήμια και ερευνητικά κέντρα.  Η κοινοτική χρηματοδότηση μπορεί να καλύψει έως και το 100 % του κόστους του συντονισμού.